'Jenayah perang' berlaku di Ukraine: Penyiasat PBB

GENEVA, 23 September - Pasukan Penyiasat Pertubuhan Bangsa Bersatu berkata bahawa jenayah perang telah dilakukan dalam konflik di Ukraine, sambil menyenaraikan pengeboman Rusia di kawasan awam, pelaksanaan banyak hukuman mati dan penyeksaan di samping keganasan seksual yang mengerikan.Ketika bercakap di hadapan Majlis Hak Asasi Manusia PBB, ketua pasukan penyiasat peringkat tinggi menyenaraikan barisan panjang pelanggaran serius yang dilakukan sejak Rusia melancarkan pencerobohan berskala penuh di Ukraine tujuh bulan lalu.Erik Mose, ketua Suruhanjaya Siasatan (COI) yang ditubuhkan pada Mac berkata pasukan itu telah melihat banyak bukti.“Berdasarkan bukti yang dikumpul, pihak Suruhanjaya telah membuat kesimpulan bahawa jenayah perang telah dilakukan di Ukraine,” katanya.

(Erik Mose berkata 'Jenayah perang' berlaku di Ukraine/AFP)

Sifat kategorikal kenyataan COI adalah luar biasa, kerana penyiasat PBB lazimnya merujuk pengesahan akhir jenayah perang dan pelanggaran serupa kepada mahkamah undang-undang.Tetapi pasukan penyiasat dianggotai tiga pakar bebas berkata bukti pelanggaran yang meluas adalah jelas.Ini merupakan pembentangan kemas kini lisan pertama mereka kepada COI.Ukraine memuji penemuan itu, dengan Duta Besar Kementerian Luarnya, Anton Korynevych memberitahu majlis melalui pautan video bahawa ia menandakan "satu peristiwa penting ke arah akauntabiliti untuk jenayah Rusia terhadap rakyat Ukraine".Wakil Rusia tidak hadir dan tidak memberi respons kepada laporan itu.Beberapa negara hadir untuk mempertahankan Moscow termasuk Belarus, Syria dan Venezuela. -AFP


Bot karam: Lebih 20 warga China hilang di perairan Kemboja

PHNOM PENH, 23 September- Lebih 20 warga China hilang selepas sebuah bot karam di luar pantai barat daya Kemboja.Bot itu membawa 41 warga China, dan 18 berjaya diselamatkan manakala baki 23 masih hilang.Kheang Phearom berkata polis sedang menyoal siasat mereka terselamat dalam kejadian itu, sementara operasi mencari dan menyelamat masih diteruskan.Menurut Kheang Phearom, warga Kemboja juga telah ditahan untuk membantu siasatan.“Kami sedang mencari 23 orang yang hilang,” katanya.Ketua polis wilayah Chuon Narin memberitahu media bahawa wakil kumpulan itu memaklumkan kepada polis bahawa mereka meninggalkan China dari sebuah pelabuhan di wilayah Guangdong dengan bot laju pada 11 September.Mereka kemudian dipindahkan ke sebuah bot kayu bersama dua anak kapal Kemboja di perairan antarabangsa. Bot itu mula karam selepas mengalami kerosakan.Jurucakap Kementerian Luar China, Wang Wenbin berkata, Beijing berhubung rapat dengan pegawai Kemboja berhubung kejadian itu.-AFP


HONG KONG, 23 September- Hong Kong telah kehilangan statusnya sebagai pusat kewangan utama Asia kepada Singapura dalam senarai ranking global, manakala New York dan London masing-masing kekal di kedudukan pertama dan kedua.Singapura melonjak tiga anak tangga ke tempat ketiga dalam Indeks Pusat Kewangan Global (GFCI), indeks ditahunan yang menilai 119 bandar di seluruh dunia.Hong Kong telah mematuhi versi peraturan ketat COVID-19 Sifar China sepanjang pandemik yang menyebabkan ekonomi terus tertekan dan lebih banyak penghijrahan intelektual berlaku sedangkan hab perniagaan pesaing dibuka semula.Hong Kong masih mewajibkan kuarantin hotel selama tiga hari untuk semua ketibaan antarabangsa manakala sempadannya dengan tanah besar China kebanyakannya ditutup.Sebaliknya, Singapura berjaya beralih memasuki fasa peralihan ke endemik awal tahun ini dan membuka semula semua sektor tanpa sekatan.Negara kota itu menganjurkan pelbagai persidangan kewangan dan perniagaan dalam beberapa bulan akan datang dan perlumbaan malam Formula 1 minggu depan.Kira-kira empat juta orang dijangka melawat Singapura tahun ini.San Francisco menduduki tempat kelima dalam tinjauan itu, naik dua anak tangga. Shanghai, yang ditutup awal tahun ini bawah kawalan COVID-19 China, menduduki tempat keenam diikuti Los Angeles, Beijing dan Shenzhen.Paris menduduki tempat kesepuluh, menggantikan Tokyo yang jatuh ke tempat ke-16. -AFP

(Singapura ambil alih kedudukan Hong Kong sebagai pusat kewangan terkemuka Asia)


10 maut ditembak kumpulan bersenjata di Mexico

MEXICO, 23 September- Seramai 10 orang maut akibat ditembak oleh kumpulan bersenjata di tengah Mexico.Menurut pihak pendakwa wilayah, pembunuhan beramai-ramai itu berlaku di perbandaran Tarimoro di negeri Guanajuato.Mayat sembilan lelaki ditemukan di tempat kejadian dan seorang lelaki meninggal dunia di hospital.Gabenor Guanajuato, Diego Sinhue Rodriguez, mengecam insiden itu dan menyebutnya sebagai serangan pengecut. Beliau juga berikrar untuk memulihkan keadaan.Guanajuato telah menjadi salah satu negeri paling ganas di Mexico akibat pertikaian antara kartel dadah.Mexico telah merekodkan lebih 340,000 pembunuhan, sejak kerajaan melancarkan operasi antidadah tentera yang kontroversi pada Disember 2006.Pihak berkuasa mendakwa kebanyakan pembunuhan adalah jenayah terancang.


COVID-19: Jepun longgarkan sekatan sempadan mulai Oktober

NEW YORK, 23 September- Jepun akan melonggarkan langkah kawalan sempadan akibat COVID-19 bermula Oktober ini.Perdana Menteri Jepun Fumio Kishida berucap di Bursa Saham New York berkata, langkah penting itu bertujuan memupuk pemulihan dalam sektor pelancongan Jepun terutama ketika Yen mengalami kejatuhan terendah dalm tempoh 24 tahun."Kami adalah negara yang telah berkembang melalui aliran bebas, barangan dan modal, kata Kishida."COVID-19 mengganggu semua manfaat ini. Dari 11 Oktober, Jepun akan melonggarkan langkah kawalan sempadan setanding dengan A.S., serta meneruskan perjalanan tanpa visa danPerjalanan individu, "katanya.Tokyo sebelum ini telah membuka sempadan lebih awal agar negara itu tidak ketinggalan dari segi ekonomi.Negara tersebut juga mempunyai perjanjian pengecualian visa dengan hampir 70 negara dan wilayah, termasuk Amerika Syarikat, Kesatuan Eropah, dan banyak negara jiran Asia.


Kapal perang tentera laut AS tiba di Korea Selatan

BUSAN, 23 September- Kapal pengangkut pesawat Amerika Syarikat hari ini tiba di Korea Selatan, kali pertama dalam tempoh empat tahun.Ia bagi menjalani pertunjukan tentera bersama-sama kapal perang Korea Selatan, bertujuan menghantar mesej kepada Korea Utara.USS Ronald Reagan dan beberapa kapal lain membawa lebih banyak "aset strategik" nuklear itu berlabuh di pangkalan tentera laut di Busan.Panglima Kumpulan Strike Laksamana Michael Donnelly memberitahu wartawan di atas kapal bahawa lawatan itu telah lama dirancang dan direka untuk membina hubungan dengan sekutu Korea Selatan dan meningkatkan kebolehoperasian antara tentera laut."Ini peluang bagi kita untuk mengamalkan taktik dan Operasi, "kata Donnelly.Sebelum ini, Presiden Korea Selatan Yoon Suk-Yeol gagal memujuk Korea Utara untuk menamatkan pembangunan senjata nuklear dan peluru berpandunya.Pyongyang dalam pada itu sedia meneruskan ujian nuklear kali pertama sejak 2017. -REUTERS

(Kapal pengangkut pesawat Tentera Laut A.S. USS Ronald Reagan menghampiri pelabuhan di Busan, Korea Selatan/REUTERS)


Sekurang-kurangnya tujuh maut tanah runtuh di El Salvador

(Pasukan penyelamat di lokasi lima orang maut selepas banjir lumpur akibat hujan berterusan, di Huizucar, El Salvador / Foto Reuters)

SAN SALVADOR, 23 September- Sekurang-kurangnya tujuh orang maut dan seorang cedera di El Salvador selepas hujan lebat yang menyebabkan kejadian tanah runtuh. Menurut pihak berkuasa, dua orang dewasa dan tiga kanak-kanak terbunuh apabila kejadian tanah runtuh tersebut menimbus rumah mereka di perbandaran Huizucar.

(Penduduk membantu membawa seorang daripada lima orang yang maut selepas banjir lumpur akibat hujan berterusan, di Huizucar, El Salvador / Foto Reuters)

Pihak berkuasa juga melaporkan dua orang maut dan seorang kanak-kanak cedera selepas tanah runtuh menimbus sebuah rumah di bandar Panchimalco, 18 kilometer ,11 batu selatan di San Salvador."Kejadian tanah runtuh di Huizucar, telah mengorkankan lima nyawa ," kata Pengarah Perlindungan Awam Luis Amaya dalam temu bual dengan radio tempatan.Unit Perlindungan Awam mengekalkan amaran jingga di 29 Majlis Perbandaran Pantai Negara dan amaran kuning di seluruh wilayah ketika hujan terus melanda negara.- Reuters


17 maut dalam insiden rusuhan di Iran

PARIS, 23 September- Sekurang-kurangnya 17 orang maut dalam rusuhan yang tercetus berhubung kematian dalam tahanan wanita Kurdish Mahsa Amini, media tempatan melaporkan.Amini beumur 22 tahun, meninggal dunia minggu lalu selepas ditahan oleh polis moral yang digeruni republik Islam itu kerana didakwa memakai tudung dengan cara yang tidak wajar. Berita kematian itu mencetuskan kemarahan orang ramai.Menerusi rakaman video yang telah tersebar secara meluas memaparkan penunjuk perasaan menjerit dan melaungkan kata-kata "mati kepada diktator, wanita, hidup, kebebasan" ketika Iran menghadapi gelombang demonstrasi terbesar dan menggegarkan negara dalam tempoh hampir tiga tahun.Beberapa wanita Iran telah membakar tudung mereka dan secara simbolik memotong rambut mereka sebagai protes terhadap kod berpakaian yang ketat, bergema dalam demonstrasi perpaduan dari New York ke Istanbul.Menurut media tempatan, angka kematian rasmi meningkat kepada sekurang-kurangnya 17, termasuk lima anggota keselamatan.

(Gambar diperoleh AFP di luar Iran menunjukkan penunjuk perasaan membakar tong sampah dan berhimpun di Tehran/AFP)

Bagaimanapun, Hak Asasi Manusia Iran (IHR), sebuah NGO yang berpangkalan di Oslo, berkata ia telah mengira sekurang-kurangnya 31 kematian orang awam."Rakyat Iran telah berhimpun untuk mencapai hak asasi mereka dan maruah manusia dan kerajaan bertindak balas terhadap bantahan aman mereka dengan peluru," kata Pengarah IHR, Mahmood Amiry-Moghaddam.Pasukan keselamatan telah melepaskan tembakan ke arah orang ramai dan menggunakan gas pemedih mata dan semburan air, kata Amnesty International dan kumpulan hak asasi manusia yang lain.Sementara itu, agensi berita rasmi, IRNA melaporkan penunjuk perasaan telah membaling batu ke arah mereka, membakar kereta polis dan melaungkan slogan anti kerajaan.Selain itu, belum pernah berlaku sebelum ini, penunjuk perasaan juga merosakkan atau membakar imej pemimpin tertinggi Ayatollah Ali Khamenei dan mendiang komander Pengawal Revolusi Qasem Soleimani.Semalam, pihak berkuasa menahan dua jurugambar wanita, Niloufar Hamedi, dari akhbar reformis Shargh, dan Yalda Moayeri, yang bekerja untuk akhbar tempatan, serta aktivis Mohammad-Reza Jalaipour, menurut media Iran.Hossein Ronaghi telah ditangkap ketika dia sedang ditemubual menerusi Iran International, sebuah saluran televisyen yang berpangkalan di London.Wujud kebimbangan keganasan terus meningkat selepas Iran menyekat akses internet dan menyekat aplikasi termasuk WhatsApp dan Instagram, seperti yang dilaksanakan sebelum ini.Kedua-dua aplikasi itu adalah yang paling banyak digunakan di Iran selepas pihak berkuasa menyekat platform lain dalam beberapa tahun kebelakangan ini, termasuk Facebook dan Twitter.- AFP


(Kakitangan perubatan memakai pakaian perlindungan diri semasa latihan di Hospital Besar Bwera  bersempadan dengan DRC, Uganda barat, pada 12 Disember 2018/AFP)

KAMPALA, 23 September- Enam kes baharu Ebola ditemukan di Uganda. Menurut kenyataan Pertubuhan Kesihatan Sedunia (WHO), secara keseluruhan, tujuh kes direkodkan dengan satu kematian. Sebanyak 43 kontak rapat telah dikenal pasti. Manakala, 10 orang disyaki dijangkiti wabak maut itu sedang dirawat di hospital di daerah Mubende. Kementerian Kesihatan Uganda telah mengisytiharkan penularan wabak Ebola di daerah berkenaan, selepas berlaku kematian membabitkan seorang lelaki berusia 24 tahun. "Pakar kami sudah berada di lapangan bekerjasama dengan pasukan kawalan Ebola berpengalaman Uganda untuk meningkatkan pengawasan, diagnosis, rawatan dan langkah pencegahan," kata Pengarah Kecemasan Serantau, WHO Afrika, Abdou Salam Gueye.

(Enam kes baharu Ebola ditemukan di Uganda/REUTERS)

Kali terakhir kes Ebola dikesan di Uganda pada 2019 dan menyebabkan sekurang-kurangnya lima orang meninggal duniaSementara itu, Republik Demokratik Congo (DRC), merekodkan kes baharu di bahagian timur pada bulan lalu, kurang enam minggu selepas wabak di barat laut negara itu diisytiharkan berakhir.Virus itu pertama kali dikenal pasti pada tahun 1976 di DRC dan mencetuskan wabak di Afrika sehingga membunuh kira-kira 15,000 orang.Penularan kepada manusia adalah melalui cecair badan, dengan simptom utama ialah demam, muntah, pendarahan dan cirit-birit.Wabak terburuk di Afrika Barat antara 2013 dan 2016 membunuh lebih daripada 11,000 orang. DRC telah mengalami puluhan wabak, dan menyebabkan lebih 2,000 orang maut pada tahun 2020.-AFP


Bot karam: 34 pendatang maut di perairan Syria

DAMASCUS, 23 September- Sekurang-kurangnya 34 pendatang maut apabila bot yang mereka naiki karam di perairan Syria selepas berlepas dari Lubnan. Menurut pihak berkuasa, angka korban juga dijangka meningkat.Kementerian Kesihatan Syria dalam kenyataan memaklumkan, 20 orang berjaya diselamatkan dan sedang dirawat di hospital Al-Basel di Tartus. "Bantuan oksigen telah diberikan kepada kebanyakan orang yang dimasukkan ke hospital dan sebahagian daripada mereka telah dipindahkan ke rawatan rapi," menurut kenyataan itu.Pihak berkuasa memaklumkan bot itu membawa kira-kira 150 penumpang. Usaha mencari dan menyelamat terpaksa diberhentikan sementara kerana ombak besar.Ketua Pengarah Pelabuhan Syria, Samer Kbrasli berkata mangsa yang terselamat memaklumkan, bot mereka meninggalkan Lubnan beberapa hari lalu dan terdapat antara 120 hingga 150 orang berada di dalam bot sebelum ia karam.Sekurang-kurangnya seorang kanak-kanak dilaporkan antara yang maut.Lubnan, sebuah negara yang menampung lebih sejuta pelarian daripada perang saudara Syria, telah mengalami krisis ekonomi sejak tiga tahun lalu dan ia mendorong kepada peningkatan percubaan untuk meninggalkan Kesatuan Eropah.-AFP

(Orang ramai membantu mangsa bot karam di pelabuhan Tartus/REUTERS)


Ibaraki, Jepun dilanda gempa bumi

TOKYO, 23 September- Gempa bumi berukuran 4.5 skala Ritcher melanda bahagian Ibaraki, selatan Jepun.Menurut pihak berkuasa, gempa turut menggegarkan bangunan di Tokyo. Setakat ini, tiada laporan awal mengenai kerosakan dan kecederaan. Ibaraki terletak di wilayah Kanto di pulau utama Jepun iaitu Honshu yang turut merangkumi kawasan Tokyo.-REUTERS


PBB gesa siasatan berhubung kekejaman peperangan di Ukraine

(Bangunan yang musnah akibat dibom di Kharkiv, pada April lalu/AFP)

NEW YORK, 23 September- Setiausaha Agung, Pertubuhan Bangsa-Bangsa Bersatu (PBB), Antonio Guterres menggesa siasatan berhubung kekejaman yang berlaku dalam peperangan di Ukraine. Gesaan itu dibuat ketika beliau berucap dalam mesyuarat Majlis Keselamatan bersama para diplomat Rusia dan Amerika Syarikat. Beliau berkata, laporan badan hak asasi manusia PBB menunjukkan katalog kekejaman kepada orang awam dan tawanan perang.Ini termasuk pelaksanaan hukuman mati, keganasan seksual, penyeksaan dan layanan tidak berperikemanusiaan.

(Setiausaha Agung, Pertubuhan Bangsa-Bangsa Bersatu (PBB), Antonio Guterres/AFP)

“Semua dakwaan ini mesti disiasat secara menyeluruh, untuk memastikan akauntabiliti,” katanya, tanpa terus menuding jari kepada Rusia."Pelaku mesti dipertanggungjawabkan dalam prosiding kehakiman yang adil dan bebas. Mangsa dan keluarga mereka mempunyai hak untuk keadilan dan pembaikan", katanya.Sementara itu, Ketua Majlis Keselamatan, Perancis memanggil sesi mengenai akauntabiliti di Ukraine semasa Perhimpunan Agung Pertubuhan Bangsa-Bangsa Bersatu (UNGA).“Tiada keamanan tanpa keadilan,” kata Menteri Luar Perancis Catherine Colonna kepada media sebelum memasuki sesi itu.Menteri Luar Rusia Sergei Lavrov hadir bersama Setiausaha Negara AS Antony Blinken, enggan mengadakan rundingan secara bersemuka dengan rakan sejawatannya dari Rusia sejak pencerobohan itu, meragui kesediaan Moscow untuk sebarang usaha damai.Presiden Ukraine Volodymyr Zelensky, ketika berucap di Perhimpunan Agung pada hari Rabu, menuntut tribunal khas dan hukuman terhadap Rusia atas pencerobohan dan kesalahannya.-AFP


Peguam hilang 10 hari ditemukan mati di lereng bukit

(Rakan-rakan, saudara mara dan ahli keluarga menghadiri upacara pengebumian  Maria Belen/FOTO AFP)

QUITO, 23 September - Seorang peguam bela wanita ditemukan maut dibunuh selepas 10 hari dilaporkan hilang.Menteri Dalam Negeri Patricio Carrillo menerusi Twitter menyebut, mayat mangsa Maria Belen Bernal, 34 tahun ditemukan di lereng gunung kira-kira lima kilometer (km) dari tempat latihan polis.Mangsa dilaporkan hilang pada 11 September ketika melawat suaminya di Quito baru-baru ini.Namun menurut jurucakap polis, suspek utama kes dipercayai pembunuhan tersebut ialah suami mangsa sendiri, iaitu seorang pegawai polis berpangkat leftenan dan pemantauan kini sedang dijalankan ke atasnya.Pada Rabu lalu, polis menemui sekujur tubuh mayat manusia di atas lereng gunung berapi terletak tidak jauh dari akademi berkenaan.

Menerusi siasatan forensik, akhirnya pihak polis mengesahkan bahawa mayat manusia berjantina wanita yang ditemui tersebut, sebenarnya ialah Maria.Sementara itu, suspek pula difahamkan menghilangkan diri selepas memberi kenyataan kepada pihak polis mengenai kehilangan mangsa, sebelum dipecat daripada perkhidmatan sebagai pengajar di akademi.Dalam masa sama, pengetua akademi tersebut turut dipecat ekoran dikatakan bersubahat dengan suspek.Sehubungan itu kerajaan Ecuador menawarkan ganjaran wang tunai sebanyak RM90,000 kepada sesiapa yang dapat menangkap suspek yang disyaki suami mangsa sendiri."Kami tidak akan berhenti sehingga membawa pembunuh Maria ke muka pengadilan," menurut kenyataan polis Ecuador.

(Kematian Maria Belen mencetuskan protes orang ramai di  Quito, Ecuador/FOTO AFP)

Kematian mangsa mencetuskan protes orang ramai ekoran negara berkenaan telah menyaksikan lebih 200 tragedi pembunuhan melibatkan mangsa wanita pada tahun ini.

Pembunuhan tragis peguam itu telah dikategorikan sebagai Femicide iaitu apabila seorang wanita dibunuh kerana jantinanya.Badan siasatan jenayah Yayasan Aldea merekodkan pembunuhan yang melibatkan wanita di Ecuador dilapor semakin meningkat di mana seramai 206 wanita telah terbunuh setakat 3 September baru-baru ini. - AFP


Lelaki lakukan vandalisme di monumen Washington didakwa

(Monumen Washington dibina sebagai menghargai presiden pertama AS, George Washington/FOTO AFP)

WASHINGTON, 23 September - Taman Amerika Syarikat (AS) pada Rabu berkata seorang lelaki didakwa melakukan vandalisme menggunakan cat di luar tapak Monumen Washington, di ibu negara AS.Shaun Ray Deaton, 44, dari Bloomington, Indiana ditahan pada petang Selasa, dan didakwa kerana menceroboh, merosak dan melakukan vandalisme, lapor Xinhua.Menurut polis, kemungkinan pertuduhan tambahan akan dikenakan memandangkan siasatan masih diteruskan.Konservator Perkhidmatan Taman Negara (NPS) kini berusaha membersihkan cat di monumen itu.“Lapisan atas cat sudah mula ditanggalkan,” menurut National Mall dan NPS Memorial Parks dalam ciapan masing-masing pada Rabu.“Warna yang menembusi batu juga akan dibersihkan.”

(Seorang pekerja perkhidmatan taman AS menggunakan pelarut untuk membersihkan grafiti di Momen Washington pada 21 September di Washington/FOTO AFP)

Washington Monument, menara marmar obelisk National Mall 555 kaki di Washington D.C. dibina sebagai menghargai presiden pertama AS, George Washington. -BERNAMA


Bekas menteri kehakiman China berdepan hukuman penjara seumur hidup

BEIJING, 22 September- Bekas Menteri Kehakiman China Fu Zhenghua, yang telah mengetuai beberapa siasatan berprofil tinggi berhubung rasuah, telah dipenjarakan seumur hidup kerana menerima rasuah melebihi 117 juta yuan (AS$16.50 juta) pada Julai lalu.

Menurut media kerajaan pada Khamis, Fu, 67, dijatuhkan hukuman mati yang ditangguhkan dan ditukar kepada penjara seumur hidup, hukuman itu berlangsung ketika pembersihan pegawai dipergiatkan menjelang satu kongres utama Parti Komunis.

(Bekas Menteri Kehakiman China Fu Zhenghua, yang telah mengetuai beberapa siasatan berprofil tinggi berhubung rasuah, telah dipenjarakan seumur hidup / Reuters)

Fu ialah Timbalan Ketua Kementerian Keselamatan Awam sebelum menjadi Menteri Kehakiman pada 2018, dan telah mengetuai banyak penyiasatan berprofil tinggi termasuk siasatan kira-kira sedekad lalu ke atas Zhou Yongkang, bekas pegawai paling berkuasa di China untuk disabitkan dengan rasuah.Menjelang perbicaraan mahkamah Fu di bandar timur laut Changchun, badan pemerhati antirasuah China memutuskan, bahawa awal tahun ini Fu juga telah menjadi sebahagian daripada "geng politik" Sun Lijun antara salah seorang pegawai paling terkemuka yang menjadi sasaran sejak sabitan kesalahan Zhou pada 2015.Sun, yang merupakan naib menteri keselamatan awam ketika siasatan terhadapnya bermula pada 2020, mengakui pada Januari bahawa dia telah bersubahat dengan beberapa pegawai penguatkuasa undang-undang tertinggi dengan tujuan kekayakan peribadi.Sun juga dituduh tidak menerima kuasa Presiden Xi Jinping.Pengaruh Sun, yang masih belum menerima hukumannya, begitu berleluasa dalam parti itu sehinggakan ia telah disifatkan oleh pihak berkuasa sebagai "beracun" dan Sun sendiri seperti "kanser" yang perlu dihapuskan.Pada hari Rabu, tiga bekas ketua polis wilayah Shanghai, Chongqing dan Shanxi dijatuhi hukuman penjara bertahun-tahun, termasuk seorang seumur hidup kerana rasuah.Seperti Fu, mereka juga telah dituduh sebagai sebahagian daripada rumpun Sun dan tidak setia kepada Xi.Pembersihan dilakukan tiga minggu sebelum kongres diadakan sekali dalam lima tahun Parti Komunis yang memerintah di mana Xi secara meluas dijangka mengekalkan jawatan untuk penggal ketiga sebagai pemimpin China.- REUTERS


Gempa 6.8 magnitud melanda Mexico

MEXICO, 22 September- Gempa bumi berukuran 6.8 pada skala Richter melanda barat Mexico awal Khamis, beberapa hari selepas gempa besar mengorbankan dua orang dan membadai ratusan bangunan di negara itu, tetapi tiada laporan mengenai kerosakan serius.Penduduk Mexico City bergegas keluar dari rumah mereka apabila penggera gempa bumi berbunyi dan bangunan bergegar. Tidak lama selepas itu, Datuk Bandar Mexico City Claudia Sheinbaum memuat naik status di Twitter bahawa tiada laporan awal kerosakan di ibu negara.

(Orang ramai menunggu di luar rumah selepas gegaran dirasai di Mexico City, di sini)

Gempa itu, yang pertama kali diukur oleh Kajian Geologi Amerika Syarikat (USGS) pada magnitud 7.0, adalah lebih lemah dan lebih dalam daripada gegaran semalam, melanda pada kedalaman 20.7 kilometer atau 12.9 batu.Pusat gempa bumi yang berlaku pada Khamis itu direkodkan di negeri Michoacan, tidak jauh dari kawasan gegaran pada Isnin.Pihak berkuasa perlindungan awam Mexico dan Presiden Andres Manuel Lopez Obrador berkata tiada laporan awal mengenai kerosakan di Michoacan atau kawasan sekitarnya.Gempa bumi berukuran 7.6 pada skala Richter pada Isnin mengorbankan dua orang di pelabuhan Pasifik Manzanillo; berlaku ketika ulang tahun gempa bumi yang mengorbankan banyak nyawa pada 1985 dan 2017. - Reuters


COVID-19: Taiwan tamatkan kuarantin mandatori kepada pelancong pada 13 Oktober

TAIPEI, 22 September- Taiwan menyasar untuk menamatkan kuarantin mandatori COVID-19 kepada pelancong bermula 13 Oktober nanti. Taiwan telah mengekalkan beberapa peraturan kemasukan dan kuarantin kerana sebahagian besar kawasan Asia telah melonggarkan atau membatalkannya sepenuhnya, walaupun pada bulan Jun ia mengurangkan bilangan hari yang diperlukan secara berasingan untuk ketibaan kepada tiga daripada tujuh hari sebelumnya.

(Orang ramai menunggu untuk mendapatkan ujian penyakit koronavirus (COVID-19) di Taipei, Taiwan)

Taiwan telah melaporkan enam juta kes domestik sejak awal tahun, didorong varian Omicron yang mudah menular dengan lebih daripada 99% daripada mereka yang dijangkiti tidak menunjukkan atau hanya mengalami gejala ringan.Jurucakap kabinet Lo Ping-Cheng memberitahu pemberita bahawa mulai Khamis depan kemasukan tanpa visa akan disambung semula untuk rakyat semua negara.Kerajaan juga akan meningkatkan had ketibaan mingguan untuk pengembara antarabangsa sebanyak 10,000 hingga 60,000, katanya, dengan tiada lagi ujian PCR semasa ketibaan.Jika semuanya terkawal, kerajaan menyasarkan untuk menamatkan kuarantin mandatori untuk semua ketibaan mulai 13 Oktober, dengan ketibaan meningkat kepada 150,000 seminggu, kata Lo."Ini adalah langkah terakhir dalam usaha kita menentang wabak itu," katanya, bercakap selepas mesyuarat kabinet mingguan, sambil menambah kerajaan sedang membuat semua persiapan yang diperlukan untuk membuka semula pintu kepada pelancong antarabangsa dan untuk memulihkan perniagaan domestik yang dilanda COVID-19 sebelum ini. Menurut kerajaan Taiwan, mereka yang didapati positif, bagaimanapun, masih perlu menjalani kuarantin di rumah atau di hotel yang ditetapkan.Walaupun kadar vaksinasi Taiwan tinggi, jumlah kes harian telah meningkat semula, dengan lebih 46,000 dilaporkan semalam.Sepanjang pandemik, warga Taiwan dan penduduk asing tidak dilarang keluar dan kemudian masuk semula, tetapi terpaksa dikuarantin di rumah atau di hotel sehingga dua minggu.Sebelum wabak, Taiwan merupakan destinasi pelancongan yang popular untuk pelawat Asia, dengan Jepun, Korea Selatan dan Asia Tenggara merupakan pasaran terpenting. -REUTERS


Penyakit Malaria dan pelbagai penyakit merebak dengan cepat di Pakistan

(Seorang pesakit yang menghidap demam denggi duduk di bawah kelambu di dalam wad denggi dan malaria di Hospital Perkhidmatan Kerajaan Sindh di Karachi, Pakistan)

KARACHI, Pakistan, 21 September- Pihak berkuasa Pakistan mengesahkan angka kematian akibat malaria dan penyakit lain di wilayah yang dilanda banjir di Pakistan kini mencecah 324 kes.

Pelakon yang juga aktivis kemanusiaan Angelina Jolie berkata dia takut ramai orang yang ditemuinya semasa lawatan di kawasan banjir- kawasan yang terjejas minggu ini tidak akan berjaya di selamatkan jika banyak bantuan tidak sampai kepada golongan memerlukan.Beratus-ratus ribu orang kehilangan tempat tinggal akibat banjir termenung di kawasan terbuka. Air banjir bertakung, merebak sehingga ratusan kilometer, mengambil masa dua hingga enam bulan untuk surut. Keadaan ini membawa kepada kes jangkitan kulit dan mata yang meluas, cirit-birit, malaria, demam kepialu dan denggi.

(Angelina Jolie melawat wanita yang terlantar berikutan hujan dan banjir semasa musim tengkujuh, di kampung Ibrahim Chandio, Dadu, Pakistan)

Menurut pelakon Hollywood, merangkap ahli NGO, Jolie, melawat penduduk yang kehilangan tempat tinggal akibat banjir. Dia melihat beberapa kawasan yang teruk terjejas di wilayah selatan Sindh."Saya telah melihat nyawa yang diselamatkan, tetapi jika tanpa bantuan mencukupi, yang lain tidak akan berada di sini dalam beberapa minggu akan datang, mereka tidak akan berjaya di selamatkan," katanya ketika melawat pusat gerakan banjir negara di sini.Pihak berkuasa dan pekerja bantuan berkata lebih banyak bantuan perlu disegerakan untuk keluarga yang berpindah dan terdedah kepada kawanan nyamuk dan bahaya lain, seperti gigitan ular dan anjing.Walaupun bantuan diberikan oleh kerajaan dan organisasi tempatan serta asing, penduduk yang terjejas banjir sangat memerlukan khususnya bantuan makanan, tempat tinggal dan ubat-ubatan.Keadaan bertambah buruk apabila sistem kesihatan Pakistan yang sudah lemah dan kekurangan sokongan tatkala keluarga yang terjejas banjir mengadu terpaksa minum dan memasak menggunakan air tidak bersih.“Kami tahu ia boleh membuatkan kami jatuh sakit, tetapi apa yang perlu dilakukan, demi meneruskan kehidupan kami harus minum air yang ada,” kata mangsa banjir Ghulam Rasool kepada Geo News TV di sini.Perubahan monsun kali ini mencurahkan kira-kira tiga kali lebih banyak hujan daripada purata tiga dekad Pakistan dan menyebabkan banjir teruk yang tidak pernah berlaku sebelum ini.Banjir itu, yang menurut saintis diburukkan lagi dengan perubahan iklim, telah menjejaskan hampir 33 juta orang di negara Asia Selatan. Ia telah menghanyutkan rumah, tanaman, jambatan, jalan raya dan ternakan dengan kerugian dianggarkan sebanyak AS$30 bilion.“Saya tidak pernah melihat perkara seperti ini... saya terharu,” kata Jolie, yang telah melakukan beberapa lawatan ke Pakistan termasuk selepas banjir maut di selatan negara itu pada 2010."Bantuan lambat sampai," kata Dr. Farah Naureen, pengarah negara Mercy Corps untuk Pakistan, selepas melawat beberapa kawasan yang ditenggelami air."Kami perlu bekerja secara koordinasi untuk bertindak balas terhadap keperluan segera mereka," katanya dalam satu kenyataan lewat Isnin. Tambahnya keutamaan adalah bekalan air minuman, aspek kesihatan dan pemakanan sebagai keperluan terpenting penduduk yang berpindah.Kementerian Kewangan Pakistan memaklumkan, pihaknya telah meluluskan 10 bilion rupee (AS$42 juta) untuk digunakan oleh agensi pengurusan bencana bagi mendapatkan bekalan bantuan banjir dan logistik lain.Perancis merancang untuk menjadi tuan rumah persidangan antarabangsa tahun ini mengenai pembinaan semula berdaya tahan iklim di kawasan yang terjejas banjir di Pakistan.

Pengumuman itu dibuat selepas Perdana Menteri Pakistan Muhammad Shehbaz Sharif dan Presiden Perancis Emmanuel Macron mengadakan pertemuan dua hala di luar sidang ke-77 Perhimpunan Agung Perbuhan Bangsa Bangsa Bersatu (UNGA) di New York, kata satu kenyataan yang dikeluarkan oleh Kementerian Luar Negeri Pakistan. -REUTERS


200 ikan paus mati terdampar di Tasmania

(Foto bertarikh 20 September 2022 daripada Jabatan Sumber Asli dan Alam Sekitar Tasmania menunjukkan ratusan paus terdampar di pantai di Pelabuhan Macquarie, di Tasmania / AFP)

HOBART, 22 September- Kira-kira 200 ekor paus spesis 'pilot' terkorban selepas terdampar di Pantai Ocean, barat Tasmania.Pasukan Penyelamat Hidupan Liar Australia pada Khamis berkata hanya 35 daripada kira-kira 230 ikan paus itu masih hidup, sambil menyifatkan sangat sukar untuk menyelamatkan lebih banyak paus.Imej udara dari tempat kejadian menunjukkan berpuluh-puluh paus bergelimpangan di sepanjang Pantai Ocean, terdampar di garis air.Penduduk tempatan turut kelihatan menutup beberapa haiwan mamalia itu dengan selimut dan menyiram mereka dengan air laut untuk memastikan mereka hidup sehingga bantuan lebih banyak tiba."Kami mempunyai kira-kira 35 haiwan yang masih hidup di pantai dan fokus utama adalah untuk menyelamat dan melepaskan haiwan ini," kata pengurus operasi hidupan liar negeri, Brendon Clark.Penyelamat biasanya mengharungi air dan menggunakan abah-abah untuk mengapungkan mamalia tersebut ke perairan yang lebih dalam, tetapi pegawai berkata teknik baharu juga akan diuji, menggunakan bantuan mekanikal firma akuakultur.Sebuah kapal akan membawa paus tersebut ke perairan yang lebih jernih untuk mengelakkan mereka kembali ke pantai.Dua tahun lalu berhampiran Pelabuhan Macquarie menyaksikan kejadian paus terdampar terbesar di negara itu, melibatkan hampir 500 ikan paus spesis sama.Lebih daripada 300 paus mati, walaupun usaha berpuluh-puluh sukarelawan yang bekerja keras selama berhari-hari di perairan beku Tasmania untuk membebaskan mereka.Clark berkata keadaan terbaharu yang berlaku di Pantai Ocean adalah lebih sukar untuk ikan paus berkenaan berbanding dua tahun lalu, apabila haiwan itu berada di "perairan yang lebih terlindung".Fokus juga akan beralih kepada penyingkiran dan pelupusan bangkai, yang sering menarik jerung.Siasatan lanjut akan dilakukan untuk mendapatkan punca mengapa paus-paus tersebut terdampar, tetapi saintis masih tidak memahami sepenuhnya mengapa haiwan itu terdampar secara besar-besaran.Para saintis telah mencadangkan kumpulan paus itu boleh terkeluar dari laluan sebenar mereka apabila mencari makanan terlalu dekat dengan pantai.Paus spesis 'pilot' yang boleh membesar sehingga lebih daripada enam meter (20 kaki) panjang juga sangat mudah bergaul, jadi mereka mungkin mengikut 'podmate' yang tersesat.Itu kadangkala berlaku apabila haiwan tersebut tua, sakit atau cedera berenang ke darat dan ahli pod lain mengikut, cuba bertindak balas kepada isyarat kecemasan paus yang terperangkap.Manakala pendapat lain percaya pantai yang landai seperti yang terdapat di Tasmania mengelirukan sonar ikan paus membuatkan mereka menyangka mereka berada di perairan terbuka.Kejadian paus terkandas terbaharu berlaku beberapa hari selepas 14 ekor ikan paus sperma jantan muda dilaporkan mati apabila terdampar di Pulau King antara Tasmania dan tanah besar Australia.Pegawai negeri berkata bahawa insiden itu mungkin satu kes malang.Di New Zealand kejadian paus terdampar juga biasa dilaporkan.Di sana, kira-kira 300 paus terdampar setiap tahun, menurut angka rasmi dan ia bukan perkara luar biasa untuk kumpulan antara 20 dan 50 paus juruterbang kandas.Tetapi bilangannya boleh mencecah ratusan apabila "pod super" terlibat yang menyaksikan pada 2017, terdapat hampir 700 paus juruterbang terdampar secara besar-besaran. -AFP

(Penduduk tempatan membantu menyelamat ratusan paus yang terdampar / AFP)


"Tiada pilihan, kami terpaksa minum" - Sungai Furat tercemar, sumbang peningkatan kes taun

(Seorang kanak-kanak yang menghidap taun menerima rawatan di hospital Al-Kasrah / AFP)

AL-KASRAH, 22 September- Di hospital Syria yang sesak dengan wanita dan kanak-kanak, Ahmad al-Mohammad menahan kesakitan di samping isterinya selepas mereka dijangkiti taun, yang muncul semula buat kali pertama dalam beberapa tahun.Selama enam hari dalam rawatan, Mohammad telah menyaksikan begitu ramai pesakit keluar masuk ke hospital Al-Kasrah di wilayah timur Deir Ezzor, di mana Sungai Furat yang sangat tercemar adalah sumber utama air yang digunakan.“Kami mengalami cirit-birit, muntah dan sakit, kerana kami minum terus dari Sungai Furat,” kata lelaki berusia 45 tahun itu kepada AFP dari hospital, hampir tidak boleh bercakap."Air Sungai Furat tercemar tetapi kita tidak mempunyai pilihan lain."Taun biasanya dijangkiti daripada makanan atau air yang tercemar dan merebak di kawasan perumahan yang kekurangan rangkaian pembetungan yang betul atau air minuman sesalur.Penyakit itu muncul semula sejak 2009 di Syria, di mana hampir dua pertiga loji rawatan air, separuh daripada stesen pam dan satu pertiga daripada menara air telah rosak akibat perang lebih sedekad, menurut Pertubuhan Bangsa-Bangsa Bersatu. .Kerajaan Syria telah mencatatkan 23 kematian dan lebih 250 kes taun di enam daripada 14 wilayah negara itu sejak permulaan wabak pada September, dengan kebanyakan kes tertumpu di wilayah utara Aleppo.Pentadbiran separa autonomi Kurdish yang mengendalikan timur laut Syria dan beberapa bahagian Deir Ezzor telah merekodkan 16 kematian dan 78 kes di kawasan di bawah kawalannya, termasuk 43 kes di barat Deir Ezzor, kata pegawai kesihatan Juan Mustafa kepada pemberita Rabu.Beliau berkata ujian air di Sungai Furat membuktikan kehadiran bakteria yang menyebabkan taun.- AFP

(Pemandangan dari udara menunjukkan sebahagian daripada Sungai Furat, sumber air utama yang tercemar/ AFP)


Guru ceritakan pengalaman ngeri ketika diserang

BANGKOK, 22 September - Tenaga pengajar salah sebuah sekolah di Myanmar menceritakan pengalaman ngeri ketika sekolah mereka terkena serangan udara pada minggu lalu, dengan melihat seorang kanak-kanak merayu untuk mengambil nyawanya ekoran kesakitan akibat kecederaan yang dihadapinya.Keganasan yang berlaku pada Jumaat di sebuah sekolah di kampung Let Yet Kone, wilayah Sagaing telah membunuh 14 orang, 12 daripadanya kanak-kanak dan paling muda berusia tujuh tahun.Pertubuhan Bangsa-Bangsa Bersatu (PBB) , Kesatuan Eropah (EU) dan kumpulan hak asasi manusia mengecam insiden itu kerana serangan pemberontak yang menyasarkan orang awam sebagai perisai manusia.Ketika kejadian beberapa kanak-kanak sedang bermain di luar manakala yang lain di dalam kelas ketika dua helikopter tempur datang dan melepaskan tembakan, kata seorang guru.

"Seorang budak perempuan dipukul di belakang kepalanya... darah keluar banyak," kata guru itu dalam temu bual menerusi telefon dengan AFP.Pelajar berlari cemas mencari perlindungan, tambah guru menceritakan detik cemas itu.Myanmar berada dalam situasi huru-hara sejak tentera merampas kuasa dalam rampasan kuasa pada Februari tahun lalu, dengan hampir 2,300 orang awam terbunuh dalam tindakan keras terhadap perbezaan pendapat, menurut kumpulan pemantau tempatan.Wilayah Sagaing di barat laut negara itu telah menyaksikan beberapa pertempuran paling sengit, dan seluruh kampung dibakar semasa pertempuran antara pejuang antirampasan kuasa dan tentera. - AFP


Trump dan anak-anak disaman ekoran penipuan nilai aset

(Foto bertarikh 26 Oktober 2016, menunjukkan Donald Trump, bersama anak-anak (KIRI KE KANAN) Donald Trump Jr., Ivanka Trump dan Eric Trump, semasa perasmian Hotel Antarabangsa Trump di Washington, DC / AFP)

NEW YORK, 22 September- Donald Trump dan ahli keluarganya berbohong kepada pemungut cukai, pemberi pinjaman dan pegawai insurans selama bertahun-tahun dalam mengenai nilai hartanahnya untuk menambah kekayaan, menurut saman yang difailkan oleh peguam negara New York pada hari Rabu.Pendakwa raya tertinggi negara Letitia James berkata, bekas presiden itu memberikan kenyataan palsu tentang nilai bersih dan penilaian aset palsu dengan bantuan anak-anaknya dan orang lain di Organisasi Trump, "untuk mendapatkan dan memenuhi pinjaman, mendapatkan faedah insurans dan membayar cukai yang lebih rendah. ""Pendek kata, dia berbohong untuk mendapatkan faedah kewangan yang besar untuk dirinya sendiri."Siasatan menyeluruh tersebut adalah salah satu daripada banyak siasatan jenayah, sivil dan kongres ke atas Trump, yang turut mengintai pencalonan ke White House pada 2024.Trump mengulangi pembelaan yang sering digunakan bahawa saman itu adalah komplot jahat terhadapnya.Pejabat James meminta bekas presiden itu membayar penalti sekurang-kurangnya AS$250 juta, malah keluarganya dilarang menjalankan perniagaan di negeri itu.Dia turut melarang Trump dan anak-anaknya Donald Trump Jr, Eric Trump dan Ivanka Trump daripada membeli hartanah di negeri itu selama lima tahun.- AFP

(Peguam Negara NY Letitia James bercakap semasa sidang akhbar di pejabat Peguam Negara pada 21 September 2022 di New York, New York / AFP)


Ukraine umum pertukaran 215 tahanan perang dengan Rusia

(Warga Britain, Aiden Aslin antara banduan yang dibebaskan oleh tentera yang disokong Rusia / REUTERS)

KIEV, 22 September- Ukraine pada Rabu mengumumkan pertukaran 215 askar yang dipenjarakan dengan Rusia.Rusia menerima 55 tahanan termasuk Viktor Medvedchuk, bekas ahli parlimen Ukraine dan sekutu Presiden Rusia Vladimir Putin yang dituduh melakukan pengkhianatan besar, kata Presiden Ukraine Volodymyr Zelensky.Pertukaran itu adalah yang terbesar antara pihak yang bertelagah sejak permulaan pencerobohan Rusia pada Februari."Kami telah berjaya membebaskan 215 orang," kata ketua kakitangan presiden Ukraine Andriy Yermak.Zelensky kemudiannya berkata lima komander tentera termasuk pemimpin pertahanan Azovstal dibawa ke Turki sebagai sebahagian daripada operasi yang disediakan lebih awal dan dipersetujui oleh Presiden Turki Recep Tayyip Erdogan.Banduan yang dibebaskan akan kekal di Turki, dijamin dalam keadaan selamat dan selesa sehingga tamat perang, tambah Zelensky.Sepuluh tawanan perang termasuk lima warga Britain dan dua warga Amerika, yang dipindahkan dari Rusia ke Arab Saudi, adalah sebahagian daripada perjanjian pertukaran itu, kata Zelensky.Pada Selasa, Erdogan memberitahu televisyen AS bahawa Rusia dan Ukraine telah bersetuju untuk menukar 200 banduan dalam salah satu pertukaran terbesar dalam perang tujuh bulan itu.Mariupol, sebuah bandar pelabuhan di Laut Azov di tenggara Ukraine, bertahan selama berminggu-minggu dibom Rusia tanpa henti Rusia, dengan rintangan tertumpu dalam rangkaian padat terowong bawah tanah di kilang keluli Azovstal.Keengganan tentera Ukraine untuk menyerah diri walaupun kekurangan peluru dan bekalan mendapat pujian di seluruh negara kerana kepahlawanan mereka.- AFP

(Sekumpulan tawanan perang duduk berehat selepas proses pertukaran tahanan, di Riyadh, Arab Saudi / REUTERS)

(Foto bertarikh 21 September 2022 menunjukkan Presiden Ukrainem, Volodymyr Zelensky bercakap semasa perutusan di Kiev / AFP)


Korea Utara nafi eksport senjata kepada Rusia

(Foto menunjukkan bumbung bangunan kediaman rosak selepas dibedil di Kharkiv pada 21 September 2022, di tengah pencerobohan Rusia ke atas Ukraine / AFP)

SEOUL, 22 September- Korea Utara pada Rabu menafikan mereka menyalurkan senjata kepada Rusia, beberapa minggu selepas Amerika Syarikat berkata Moscow beralih kepada Pyongyang untuk menambah stoknya yang habis ekoran pencerobohan ke atas Ukraine.“Kami tidak pernah mengeksport senjata atau peluru ke Rusia sebelum ini dan kami tidak merancang untuk mengeksportnya,” kata seorang pegawai di Biro Kelengkapan Am kementerian pertahanan dalam satu kenyataan yang disiarkan oleh Agensi Berita Pusat Korea (KCNA).Kenyataan itu dibuat selepas White House mengeluarkan kenyataan pada awal September bahawa Rusia membeli peluru artileri dan roket daripada Korea Utara untuk kegunaan perangnya di Ukraine.Jurucakap Majlis Keselamatan Negara John Kirby berkata, Amerika Syarikat percaya pembelian itu melibatkan berjuta-juta peluru, roket dan peluru meriam.Bagaimanapun, memetik perisikan AS yang tidak diklasifikasikan, beliau menegaskan pada masa itu bahawa pembelian belum selesai dan tiada tanda-tanda senjata tersebut digunakan di Ukraine.Pyongyang yang bersekutu dengan Moscow mengecam Amerika Syarikat dalam kenyataan itu, mengatakan Washington dan "pasukan bermusuhan lain" "menyebarkan khabar angin tentang urusan senjata antara DPRK dan Rusia."Kami memberi amaran kepada AS supaya berhenti membuat kenyataan melulu," katanya, sambil menekankan Korea Utara mengekalkan hak untuk mengeksport peralatan ketenteraan.White House berkata pembelian peluru artileri daripada kerajaan Korea Utara serta perjanjian untuk membeli dron tentera dari Iran, menunjukkan Rusia berada dalam keadaan tersepit selepas beberapa bulan sekatan ekonomi dan teknologi Barat. -AFP


Turkiye kutuk Moscow adakan undian sertai Rusia di empat wilayah Ukraine

(Wilayah Ukraine yang dikuasai Moscow mengundi sertai Rusia Jumaat ini/AFP)

ANKARA, 22 September- Turkiye mengutuk rancangan Moscow mengadakan pungutan suara untuk menyertai Rusia di empat wilayah Ukraine yang dikuasainya. Kementerian Luar Turkiye dalam satu kenyataan menyifatkan rancangan tersebut sebagai tidak sah dan tidak diiktiraf masyarakat antarabangsa. Turkiye juga tidak pernah mengiktiraf penyertaan wilayah Crimea dalam Rusia pada tahun 2014. Katanya, Presiden Recep Tayyip Erdogan akan menggunakan hubungan terbukanya dengan Moscow dan Kiev untuk menganjurkan rundingan mengenai gencatan senjata. Keputusan Rusia untuk mengadakan undi penggabungan dan menggerakkan sebahagian anggota tentera menandakan potensi permulaan babak peperangan yang lebih dahsyat.Erdogan memberitahu pemimpin dunia di Pertubuhan Bangsa-Bangsa Bersatu bahawa Moscow dan Kiev memerlukan bantuan mencari "penyelesaian yang bermaruah" daripada krisis tersebut. AFP

(Presiden Rusia Vladimir Putin bertemu dengan rakan sejawatannya dari Turkiye, Recep Tayyip Erdogan di Sochi pada 29 September 2021/AFP)


Taiwan tidak benarkan China campur tangan tentang masa depannya

(Jurucakap Pejabat Hal Ehwal Taiwan China, Ma Xiaoguang/REUTERS)

TAIPEL, 22 September- Taiwan tidak akan sekali-kali membenarkan China campur tangan mengenai masa depannya, susulan kenyataan jurucakap kerajaan China berkata bahawa Beijing bersedia melakukan usaha terbaik untuk "penyatuan semula" secara aman dengan pulau itu.China mendakwa Taiwan yang ditadbir secara demokrasi sebagai wilayahnya sendiri. Kerajaan Taiwan menolak tuntutan kedaulatan China.

China menjalankan latihan ketenteraan berhampiran Taiwan sejak awal bulan lalu selepas Speaker Dewan Perwakilan Amerika Syarikat (AS), Nancy Pelosi melawat Taipei, termasuk menyasarkan peluru berpandu ke perairan berhampiran pulau ituJurucakap Pejabat Hal Ehwal Taiwan China, Ma Xiaoguang memberitahu sidang akhbar di Beijing menjelang kongres Parti Komunis bahawa China bersedia melakukan usaha terbaik untuk mencapai "penyatuan semula" secara aman."Tanah air mesti disatukan semula dan pasti akan disatukan semula," kata Ma.

(Pengawal kehormat menurunkan bendera Taiwan semasa waktu matahari terbenam di Liberty Square di Taipei, Taiwan, 28 Julai 2022 /REUTERS)

Majlis Hal Ehwal Tanah Besar Taiwan berkata masa depan pulau itu terpulang kepada 23 juta penduduknya untuk membuat keputusan."Ia tidak membenarkan sebarang campur tangan di seberang Selat Taiwan," katanya dalam satu kenyataan.China menggunakan latihan ketenteraan secara haram dan tindakan balas undang-undang dan ekonomi untuk cuba memaksa rakyat Taiwan dan melabelkan tingkah laku Beijing sebagai "keji".Sebelum ini, China telah mencadangkan model "satu negara, dua sistem" untuk Taiwan, serupa dengan formula di mana bekas jajahan British, Hong Kong kembali ke pemerintahan China pada tahun 1997.

Ma berkata Taiwan boleh mempunyai sistem sosial yang berbeza daripada tanah besar yang memastikan cara hidup mereka dihormati, termasuk kebebasan beragama, tetapi itu di bawah prasyarat untuk memastikan kedaulatan negara, keselamatan dan kepentingan pembangunan.Bagaimanapun, menurut tinjauan pendapat, semua parti politik Taiwan arus perdana telah menolak cadangan itu dan ia hampir tidak mendapat sokongan awam, terutamanya selepas Beijing mengenakan undang-undang keselamatan negara ke atas Hong Kong pada 2020."Rakyat Taiwan sudah jelas menolaknya," kata Majlis Hal Ehwal Tanah Besar.

China juga tidak pernah menggunakan kekerasan untuk membawa Taiwan di bawah kawalannya, dan pada 2005 meluluskan undang-undang yang memberi negara itu asas perundangan untuk tindakan ketenteraan terhadap Taiwan jika ia berpisah.

Kerajaan Taiwan mengatakan bahawa pulau itu tidak pernah diperintah oleh Republik Rakyat China, tuntutan kedaulatannya adalah terbatal.-REUTERS


Penyakit bawaan air, kurang zat makanan di Pakistan dijangka lebih buruk

ISLAMABAD, 22 September- Penyakit bawaan air dan kekurangan zat makanan yang melanda Pakistan selepas musim banjir dijangka lebih buruk berbanding kesan bencana alam itu.Amaran itu diberikan Penyelaras Kemanusiaan Pertubuhan Bangsa-bangsa Bersatu (PBB), Julien Harneis.Menurut beliau, Pakistan berdepan bencana kedua ekoran penyakit, seperti denggi, malaria, taun dan cirit-birit, di samping kekurangan zat makanan."Kebimbangan peribadi saya ialah kematian akibat penyakit bawaan air, daripada kekurangan zat makanan akan lebih tinggi daripada apa yang kita lihat setakat ini," katanya pada sidang akhbar di ibu negara Islamabad.

(Penduduk terjejas banjir menunggu giliran untuk mendapatkan bantuan makanan di kem sementara, Dera Allah Yar, daerah Jaffarabad, wilayah Balochistan /AFP)

Sehingga kini, seramai 33 juta penduduk terjejas dalam kejadian banjir baru-baru ini serta kira-kira dua juta rumah dan premis perniagaan telah musnah. Manakala, lebih tujuh juta penduduk kehilangan tempat tinggal.Dalam pada itu, lebih 1,600 kematian telah dilaporkan.Pakistan telah dilanda hujan monsun yang tidak pernah berlaku sebelum ini dan membanjiri satu pertiga daripada negara itu iaitu bersamaan kawasan keluasan United Kingdom-AFP


47 individu didakwa berhubung skim penipuan COVID-19

WASHINGTON, 21 September- 47 individu didakwa atas kesalahan berkaitan skim penipuan bantuan COVID-19 berjumlah AS$240 juta dolar di Minnesota, Amerika Syarikat.Pengarah FBI, Christopher Wray berkata penipuan itu berselindung disebalik Program Pemakanan Kanak-Kanak Persekutuan semasa berlakunya pandemik.Antara mereka yang didakwa ialah pengasas dan pengarah eksekutif Feeding Our Future, sebuah pertubuhan bukan berasaskan keuntungan, Aimee Bock, 41 tahun.Pertubuhan bukan kerajaan itu giat mempromosikan program bantuan makanan kepada kanak-kanak yang sebenarnya tidak wujud.Menurut Jabatan Kehakiman, Feeding Our Future mendakwa telah membuka lebih 250 tapak di seluruh Minnesota semasa wabak COVID-19.Hasil penipuan membolehkan sindiket itu membeli kenderaan mewah, harta kediaman dan komersial serta beberapa tanah di luar negara.Defendan menghadapi pelbagai pertuduhan daripada penipuan dalam talian kepada program persekutuan rasuah dan pengubahan wang haram.-AFP


Perkasa industri pertahanan, LTAT jalin kerjasama dengan konglomerat UAE

ABU DHABI, 21 September - Usaha memperkukuh industri pertahanan antara Kerajaan Malaysia dan Emiriah Arab Bersatu (UAE) diteruskan menerusi memorandum persefahaman (MoU) yang ditandatangani antara Lembaga Tabung Angkatan Tentera (LTAT) dan syarikat konglomerat UAE, EDGE Group.MoU itu dimeterai Ketua Pegawai Eksekutif LTAT, Datuk Ahmad Nazim Abd. Rahman dan Pengarah Urusan dan Ketua Pegawai Eksekutif EDGE Group, Mansour Mohamed Al Mulla ketika lawatan rasmi Kementerian Pertahanan di Abu Dhabi.Menteri Kanan Pertahanan, Datuk Seri Hishammuddin Tun Hussein berkata MoU tersebut membolehkan penerokaan peluang kerjasama lebih erat antara LTAT dengan EDGE Group dalam usaha menyokong pelbagai bentuk keupayaan dan penyelesaian pertahanan.Katanya, kerjasama EDGE Group dan LTAT adalah bagi mengenal pasti potensi pelaburan bersama dalam bidang industri strategik dan pertahanan di Malaysia.

“Mewakili Kerajaan Malaysia, saya menzahirkan rasa bangga dan kagum melihat kesungguhan Kerajaan UAE mengembangkan industri pertahanannya ke tahap yang sangat memberangsangkan.“Hubungan akrab Malaysia-UAE, kerjasama erat peringkat menteri, kementerian dan angkatan tentera akan dimanfaatkan sepenuhnya bagi memperkasa lagi industri pertahanan Malaysia,” katanya menerusi kenyataan.Pada hari kedua lawatan rasmi bersama delegasi Malaysia ke Emiriah Arab Bersatu (UAE), Hishammuddin bersama delegasi Malaysia dibawa melawat ke EDGE Group yang menyediakan persenjataan tentera dan teknologi berkaitan.Katanya, lawatan ini memberi ruang kepada Malaysia untuk mempelajari pendekatan UAE memacu industri pertahanan mereka, terutama menerusi Tawazun Industrial Park.“Ia penting dan selari dengan perancangan Kerajaan Malaysia memandangkan ketika ini Dasar Industri Pertahanan dan Keselamatan Negara (DIPKN) sebagai inisiatif susulan kepada Kertas Putih Pertahanan (KPP) sedang giat dirangka,” katanya.


Thailand lulus lanjutan tempoh visa, tingkat ketibaan pelancong

BANGKOK, 21 September - Thailand bakal memberikan pengecualian visa kepada pelancong dari 64 negara termasuk Malaysia bermula 1 Oktober ini.Ini sebagai usaha negara itu untuk meningkatkan jumlah ketibaan pelancong pada kemuncak musim pelancongan.Keputusan itu sekali gus membolehkan pelancong tinggal di Thailand sehingga 45 hari berbanding tempoh semasa 30 hari.

Timbalan Jurucakap Kerajaan, Traisuree Taisaranakul berkata lanjutan sementara itu akan berkuat kuasa dari 1 Oktober hingga 31 Mac tahun depan.

"Thailand menyasarkan ketibaan sekurang-kurangnya 10 juta pelancong asing menjelang akhir tahun ini dengan 1.5 juta pelancong asing dari Oktober hingga Disember," katanya menerusi kenyataan. Kabinet Thailand pada Selasa juga meluluskan usul untuk melanjutkan tempoh visa semasa ketibaan yang terpakai kepada warganegara dari 19 negara termasuk India, Arab Saudi dan China daripada 15 hari kepada 30 hari.Selain itu, pelawat dari negara atau wilayah masuk tanpa visa di bawah perjanjian dua hala tertentu akan dapat tinggal lebih lama daripada 30 hari kepada 45 hari.Thailand turut bercadang mengeluarkan COVID-19 daripada senarai penyakit terlarang untuk warga asing yang masuk ke negara itu.

Rakyat asing yang memasuki negara itu mestilah bebas daripada penyakit kusta, batuk kering, untut, ketagihan dadah, alkoholisme dan sifilis tahap ketiga.-AFP


China berusaha bersatu dengan Taiwan, cadangkan model 'satu negara, dua sistem'

(Jurucakap Pejabat Hal Ehwal Taiwan China, Ma Xiaoguang/REUTERS)

BEIJING, 21 September- China bersedia melakukan usaha terbaik untuk penyatuan semula secara aman dengan Taiwan.Menurut jurucakap kerajaan China, republik berkenaan mendakwa Taiwan yang ditadbir secara demokrasi sebagai wilayahnya sendiri."Ini menyaksikan gerakan dan latihan senjata dan ketenteraan dilancarkan oleh Beijing berhampiran pulau itu sejak beberapa minggu," katanya.Kerajaan Taiwan menolak tuntutan kedaulatan China dan berkata, hanya rakyat pulau itu boleh menentukan masa depan mereka.China menjalankan latihan ketenteraan berhampiran Taiwan sejak awal bulan lalu selepas Speaker Dewan Perwakilan Amerika Syarikat (AS), Nancy Pelosi melawat Taipei, termasuk menyasarkan peluru berpandu ke perairan berhampiran pulau itu.Jurucakap Pejabat Hal Ehwal Taiwan China, Ma Xiaoguang, berkata China bersedia untuk merealisasikan perkara itu dengan aman."Keazaman China untuk menjaga wilayahnya tidak berbelah bahagi," katanya.

(Pengarah Biro Penyelidikan Pejabat Hal Ehwal Taiwan, Giu Kaiming/REUTERS)

China telah mencadangkan model 'satu negara, dua sistem' untuk Taiwan, serupa dengan formula di mana bekas jajahan British, Hong Kong kembali kepada pemerintahan China pada 1997.Menurut tinjauan pendapat, semua parti politik arus perdana Taiwan menolak cadangan itu dan ia hampir tidak mendapat sokongan awam.China juga tidak pernah menggunakan kekerasan untuk membawa Taiwan di bawah kawalannya, dan pada 2005 meluluskan undang-undang yang memberi negara itu asas perundangan untuk tindakan ketenteraan terhadap Taiwan jika ia berpisah.Kerajaan Taiwan menyatakan bahawa pulau itu tidak pernah diperintah oleh Republik Rakyat China, tuntutan kedaulatannya adalah terbatal. -REUTERS


Tragedi gudang runtuh, sembilan individu maut

SAO PAULO, 21 September- Tragedi sebuah gudang runtuh di Brazil meragut sekurang-kurangnya sembilan nyawa.Tragedi berlaku ketika dua calon Kongres, Jones Donizette dan Ely Santos melakukan lawatan ke syarikat kontena Brazil Multiteiner.Ketika berada dalam gudang, sebahagian daripada struktur konkrit di dalam gudang itu runtuh menimpa mereka dan pekerja syarikat.Donizette dalam hantaran di laman sosialnya berkata beliau dan Santos kedua-duanya selamat.Menurut Jabatan bomba, 31 orang individu berjaya dibawa keluar dengan 28 daripada mereka telah dikejarkan ke hospital berdekatan.Namun, jurucakap jabatan itu percaya masih terdapat lebih ramai orang terperangkap di bawah serpihan runtuhan.-REUTERS


Tiga terbunuh akibat Taufan Fiona setakat ini

WILAYAH EL SEIBO, 21 September-Taufan Fiona yang membadai Republik Dominican mengakibatkan kerosakan besar dan kerugian harta benda kepada ramai penduduk.Setakat ini, tiga dilaporkan terbunuh.Di bandar Dominican El Cuey, penduduk dilihat cuba mendapatkan semula barang-barang dari runtuhan rumah mereka.Taufan yang membawa hujan lebat dan angin kencang mengakibatkan bekalan elektrik terputus, tanah runtuh serta jalan raya terhalang di negara jiran Puerto Rico.Fiona ialah taufan pertama yang melanda Republik Dominica sejak Taufan Jeanne mengakibatkan kerosakan teruk pada September 2004. Taufan Fiona memaksa kira-kira 12,500 penduduk meninggalkan rumah mereka, dan menyebabkan lebih 700,000 lagi isi rumah terputus bekalan elektrik.-REUTERS


14 paus sperma mati terdampar di Tasmania

(Foto bertarikh 21 September 2022 daripada Jabatan Sumber Asli dan Alam Sekitar Tasmania menunjukkan bangkai salah satu daripada 14 paus sperma yang terdampar di Pulau King / AFP)

SYDNEY, 21 September- Penyiasat hidupan liar Australia pada Rabu cuba mencari punca sekumpulan ikan paus sperma jantan muda mati terdampar di pantai terpencil di negeri Tasmania.14 ikan paus itu ditemui di pantai di Pulau King awal minggu ini, di luar pantai utara Tasmania.Ahli biologi dan doktor haiwan dari agensi pemuliharaan negeri telah pergi ke pulau kecil itu untuk menyiasat.Kematian ikan paus muda itu adalah sesuatu yang malang, kata pakar biologi hidupan liar Kris Carlyon."Selalunya, kejadian paus terkandas adalah kemalangan, mereka mungkin mencari makan dekat dengan pantai, dan mungkin mereka terperangkap ketika air surut," kata Carlyon."Itulah teorinya pada masa ini."Beliau berkata paus itu berkemungkinan terdampar pada Ahad, sebelum ditemui mati pada Isnin.Ikan paus terdampar secara besar-besaran "jarang tetapi pastinya tidak dijangka" di rantau ini, kata Carlyon kepada The Mercury.Pada tahun 2020, 470 ikan paus terkandas di barat Tasmania.Lebih daripada 300 paus juruterbang mati terdampar ketika itu, walaupun berpuluh-puluh sukarelawan bekerja keras selama berhari-hari di perairan beku Tasmania untuk membebaskan mereka.Punca paus terdampar beramai-ramai masih misteri, tetapi sesetengah pakar meletakkan teori mereka mungkin tersesat selepas mencari makan dekat dengan garis pantai atau mengikuti satu atau dua ikan paus yang sesat.-AFP

(Foto bertarikh 21 September 2022 daripada Jabatan Sumber Asli dan Alam Sekitar Tasmania menunjukkan bangkai salah satu daripada 14 paus sperma yang terdampar di Pulau King, di luar pantai utara Tasmania / AFP


Lelaki bakar diri bantah pengebumian negara Shinzo Abe

(Polis berkawal  berhampiran semak dan rumput yang terbakar di mana seorang lelaki membakar dirinya sendiri, tidak jauh dari kediaman rasmi perdana menteri di Tokyo pada 21 September 2022 /AFP)

TOKYO, 21 September- Seorang lelaki membakar dirinya berhampiran pejabat Perdana Menteri Jepun pada hari Rabu selepas menyatakan protes terhadap pengebumian negara Shinzo Abe, yang dibunuh.Polis enggan mengesahkan kejadian itu, tetapi kerajaan berkata seorang individu yang melecur telah ditemui berhampiran sebuah fasiliti kerajaan."Kami sedar bahawa seorang lelaki yang melecur ditemui oleh seorang pegawai polis pada 7:00 pagi di persimpangan di bawah pejabat kabinet," kata jurucakap tertinggi kerajaan Hirokazu Matsuno.“Tetapi butiran lanjut kini diperiksa polis,” tambahnya, yang enggan menjawab soalan lanjut mengenai kejadian itu.TV Asahi berkata lelaki itu membakar dirinya selepas memberitahu polis dia menentang majlis yang dirancang untuk Abe, yang dijadualkan minggu depan.Stesen televisyen itu berkata seorang pegawai polis yang cuba memadamkan kebakaran itu cedera dalam proses itu.Sementara itu, agensi berita Kyodo dan media lain berkata polis telah dipanggil ke tempat kejadian selepas menerima laporan seorang lelaki "dibakar api".Agensi itu berkata sekeping nota ditemui berhampiran lelaki itu, menyatakan bantahannya terhadap pengebumian tersebut.Seorang wartawan AFP di tapak itu beberapa jam kemudian melihat bekas rumput dan semak yang hangus, dengan polis dan media berdekatan.Abe, perdana menteri Jepun yang paling lama berkhidmat, ditembak mati pada 8 Julai ketika berkempen, dan pengebumian negara yang dibiayai secara terbuka untuk menghormatinya akan diadakan pada 27 September.Tetapi pengebumian negara jarang berlaku di Jepun, ianya telah menjadi kontroversi. Tinjauan baru-baru ini menunjukkan lebih separuh daripada orang ramai menentang idea itu.Abe ialah ahli politik terkenal Jepun, dan kekal sebagai tokoh masyarakat terkemuka selepas meletak jawatan atas sebab kesihatan pada 2020.Dia berkempen untuk calon parti pemerintah dalam pilihan raya dewan atasan di wilayah Nara, apabila dia ditembak oleh seorang lelaki yang didakwa percaya bekas pemimpin itu mempunyai hubungan dengan Gereja Penyatuan (Unification Church). -AFP

(Polis berkawal di jalan menuju ke kediaman rasmi perdana menteri di Tokyo di mana seorang lelaki membakar dirinyapada 21 September selepas menyatakan penentangan terhadap pengebumian negara bagi bekas perdana menteri yang dibunuh / AFP)


Pemimpin dunia digesa tangani krisis makanan dunia - UNGA

NEW YORK, 21 September- Pemimpin dunia digesa untuk menangani krisis makanan global yang dijangka berlaku tahun depan.Menerusi Perhimpunan Agung Pertubuhan Bangsa-Bangsa Bersatu (UNGA), Menteri dari Kesatuan Eropah, Amerika Syarikat, Kesatuan Afrika dan Sepanyol bersidang dengan memfokuskan isu kekurangan makanan yang dilihat sebagai faktor utama dunia diancam konflik dan ketidakstabilan.Presiden Ukraine, Volodymyr Zelensky yang berucap menerusi video maya secara langsung menuduh Moscow mencetuskan pergolakan krisis makanan dunia.Mana-mana negeri yang mencetuskan kebuluran, yang cuba menjadikan akses kepada makanan sebagai satu keistimewaan, yang cuba menjadikan perlindungan negara daripada kebuluran bergantung kepada belas kasihan sesetengah diktator -- negara seperti itu mesti mendapat reaksi paling keras dari dunia, "kata Zelensky.Dia menyalahkan sekatan Rusia dan "tindakan tidak bermoral" yang lain dalam mengurangkan eksport dari Ukraine sebagai pengeluar utama pertanian."Rusia mesti bertanggungjawab untuk ini," tambahnya.Perdana Menteri Sepanyol, Pedro Sanchez berkata pencerobohan yang dilakukan Presiden Rusia, Vladimir Putin adalah satu cubaan untuk memeras ugut masyarakat antarabangsa dengan makanan."Tidak ada kedamaian dengan kelaparan dan kita tidak dapat memerangi kelaparan tanpa keamanan," kata Sanchez.Kumpulan tujuh kuasa perindustrian utama pada sidang kemuncak Jun di Jerman menjanjikan AS$5 bilion untuk melawan krisis makanan tetapi Canselor Jerman, Olaf Scholz berkata masih ada hal yang lebih besar."Pencerobohan Rusia telah menjadi punca dan mempercepatkan krisis global dalam pelbagai dimensi. Negara -negara di Selatan global telah terjejas teruk," kata Scholz.Menurut Setiausaha Negara Amerika Syarikat, Antony Blinken, Presiden Amerika Syarikat, Joe Biden akan menangani isu tersebut dalam UNGA pada Rabu sekali gus mengumumkan bantuan baharu.Dalam pada itu, Presiden Perancis, Emmanuel Macron berkata negaranya akan membiayai penghantaran gandum Ukraine ke Somalia yang kini menghadapi risiko kebuluran.Ukraine adalah salah satu pengeluar bijirin terbesar di dunia dan pencerobohan Rusia menyebabkan harga global melambung tinggi.-AFP


(Papan pengiklanan yang memaparkan slogan pro-Rusia, di jalan semasa konflik Rusia-Ukraine di Luhansk, Ukraine 20 September 2022/REUTERS)

KIEV, 21 September- Wilayah Ukraine yang dikuasai Moscow akan mengundi segera untuk bergabung dengan Rusia, kata pegawai pihak berkuasa pemisah.Pihak berkuasa pemisah di wilayah timur Donetsk dan Lugansk, serta di wilayah Kherson dan Zaporizhzhia selatan berkata mereka akan mengadakan pengundian selama lima hari mulai Jumaat ini.Wilayah-wilayah itu berada di barisan hadapan serangan balas Ukraine yang telah menyaksikan tentera Kiev merampas semula ratusan bandar dan kampung yang telah dikuasai Rusia selama berbulan-bulan.Denis Miroshnichenko, seorang pemimpin pemisah di wilayah Lugansk, berkata penggubal undang-undang pro-Moscow telah menetapkan untuk mengadakan undian dari 23 hingga 27 September.Tidak lama selepas itu, sebuah portal berita yang dikaitkan dengan pihak berkuasa pemisah di Donetsk berkata wilayah itu akan mengadakan undian pada tarikh yang sama.Sebahagian besar kawasan perindustrian Donbas terdiri daripada Donetsk dan Lugansk telah dikawal oleh pemisah yang disokong Moscow sejak 2014.Pihak berkuasa di wilayah selatan Kherson di Ukraine juga mengumumkan bahawa mereka akan mengadakan undian pada tarikh yang sama.“Penyertaan wilayah Kherson ke dalam Persekutuan Rusia akan menjamin keselamatan wilayah kami dan memulihkan keadilan sejarah,” kata ketua wilayah itu, Vladimir Saldo.Pihak berkuasa pro-Moscow di wilayah Zaporizhzhia di Ukraine yang menempatkan loji tenaga nuklear terbesar di Eropah pula mengumumkan mereka akan mengadakan undian mengenai "kesetiaan wilayah" rantau itu. -AFP

(Wilayah Ukraine yang dikuasai Moscow mengundi sertai Rusia Jumaat ini/AFP)


Kyrgyzstan sedia terima pengantara antarabangsa tamatkan pertikaian sempadan

NEW YORK, 21 September- Kyrgyzstan bersedia untuk berunding selagi diperlukan dengan Tajikistan untuk menyelesaikan pertikaian sempadan bersenjata antara dua negara berjiran itu.Presiden Kyrgyzstan Sadyr Japarov, dalam ucapan dalam Perhimpunan Agung Pertubuhan Bangsa Bersatu berkata kira-kira 140,000 orang awam Kyrgyz telah dipindahkan dari petempatan sempadan dan sedang diberikan bantuan."Demi rakyat saya, saya bersedia untuk meluangkan sebanyak mungkin masa untuk menyelesaikan isu ini untuk selama-lamanya," katanya.“Sudah tentu, apa pun penyelesaiannya, ia harus saling menguntungkan,” tambah beliau.Japarov berkata terdapat "kehendak dan kesediaan di pihak kami" untuk meneruskan rundingan bawah sebarang format undang-undang dengan Tajikistan.

(Bendera kebangsaan Kyrgyzstan berkibar separuh tiang ketika orang ramai berkumpul untuk meratapi rakyat yang terkorban di Batken, berhampiran sempadan Kyrgyz-Tajik/AFP)

Beliau mengalu-alukan sebarang usaha pengantaraan oleh badan antarabangsa seperti PBB dan Pertubuhan Keselamatan dan Kerjasama di Eropah.Jumaat lepas, Japarov bertemu dengan rakan sejawatannya dari Tajik, Emomali Rahmon dalam sidang kemuncak di Uzbekistan.Kedua-dua pemimpin mengarahkan pasukan mereka berundur selepas gencatan senjata tentatif dicapai.Keganasan terburuk antara dua negara bekas Soviet itu dalam tempoh beberapa tahun meletus minggu lalu di sempadan yang dipertikaikan, menimbulkan kebimbangan konflik berskala besar.Sekurang-kurangnya 94 orang telah terbunuh, menurut kedua-dua kerajaan.-AFP


India mulakan rundingan penstrukturan semula hutang dengan Sri Lanka

COLOMBO, 21 September- India telah memulakan perbincangan dengan Sri Lanka mengenai penstrukturan semula hutang Sri Lanka dan berjanji akan menyokong negara itu yang dilanda krisis terutama melalui pelaburan jangka panjang selepas menyediakan hampir AS$4 bilion bantuan kewangan.Suruhanjaya Tinggi India di Colombo berkata pihaknya mengadakan rundingan hutang pusingan pertama dengan pegawai Sri Lanka pada 16 September lalu."Perbincangan yang diadakan dalam suasana harmoni melambangkan sokongan India kepada penyelesaian awal dan kelulusan program IMF (Tabung Kewangan Antarabangsa) yang sesuai untuk Sri Lanka," kata Suruhanjaya Tinggi.Sri Lanka akan membuat pembentangan penuh kepada pemiutang antarabangsa pada hari Jumaat, tentang krisis ekonomi yang dihadapi dan rancangan untuk penstrukturan semula hutang.Suruhanjaya Tinggi India juga berkata New Delhi akan terus menyokong Colombo "dengan pelbagai cara, khususnya dengan mempromosikan pelaburan jangka panjang dari India dalam sektor ekonomi utama". -REUTERS

(Seorang lelaki menaiki kereta api di pelabuhan Colombo ketika krisis ekonomi di Colombo, Sri Lanka, pada 20 April lalu/REUTERS)


LONDON, 21 September- Percubaan meneroka faedah bekerja selama empat hari seminggu yang dijalankan di United Kingdom (UK) sebahagian besarnya berjaya tetapi bagi sesetengah organisasi, peralihan kurang lancar.Lebih daripada 70 organisasi mendaftar untuk percubaan selama enam bulan yang bermula pada bulan Jun.Didapati lebih daripada 3,300 kakitangan dibayar oleh majikan dengan jumlah yang sama seperti ketika mereka bekerja selama lima hari.Sejumlah 88% responden kepada tinjauan mengenai percubaan itu yang dijalankan oleh 4 Day Week Global dengan kerjasama universiti Cambridge dan Oxford menyatakan bahawa percubaan bekerja empat hari seminggu berjalan dengan baik.Kurang separuh daripada organisasi berkata produktiviti perniagaan mereka telah "mengekalkan tahap yang sama", manakala kira-kira satu pertiga melaporkan ia telah "meningkat sedikit".Sebanyak 15% berkata ia telah "meningkat dengan ketara".

(Bekerja 4 hari seminggu: Prestasi sebahagian besar organisasi positif/REUTERS)

Menurut Joe O'Connor, ketua eksekutif di 4 Day Week Global, "bagi kebanyakan pihak ia adalah peralihan yang agak lancar dan bagi sesetengah pihak terdapat beberapa halangan yang boleh difahami", termasuk bagi mereka yang budayanya "bermula sejak abad yang lalu".Percubaan itu setakat ini "sangat berjaya," kata Ketua Pegawai Eksekutif di Trio Media, Claire Daniels."Produktiviti kekal tinggi, dengan peningkatan kesejahteraan untuk pasukan, bersama-sama dengan perniagaan kami menunjukkan prestasi kewangan 44 peratus lebih baik," tambahnya.Seorang responden berkata percubaan itu menunjukkan terdapat perkara yang boleh dilaksanakan oleh syarikat mereka beberapa tahun lalu yang akan meningkatkan "produktiviti dan menawarkan peningkatan nilai untuk organisasi yang bekerjasama dengan kami".Percubaan sedang dijalankan dengan bantuan badan pemikir Autonomi dan Kempen Bekerja 4 Hari Seminggu UK, yang berpendapat bahawa minggu bekerja yang lebih pendek membolehkan keseimbangan kehidupan/kerja yang lebih baik.Percubaan serupa telah berlaku atau sedang dijalankan di Australia, Kanada, Iceland, Ireland, New Zealand, Sepanyol dan Amerika Syarikat. -AFP


Pakistan suara kebimbangan kebangkitan Islamofobia

NEW DELHI, 21 September- Pakistan menyuarakan kebimbangannya mengenai kebangkitan Islamofobia ke atas umat Islam di Eropah, pada mesyuarat Kumpulan Hubungan Pertubuhan Kerjasama Islam (OIC).Mesyuarat itu berlangsung di New York pada Isnin atas permintaan Turkiye, di luar sesi Perhimpunan Agung Pertubuhan Bangsa-Bangsa Bersatu ke-77.Menurut kenyataan Kementerian Luar, Menteri Luar Pakistan Bilawal Bhutto Zardari berkata Islamofobia kini menjadi endemik di beberapa negara di seluruh dunia.Mesyuarat itu yang dipengerusikan Setiausaha Agung OIC Hissein Brahim Taha, menyuarakan kebimbangan mendalam mengenai isu sentimen anti-Islam, ucapan menghina dan ekstremisme sayap kanan.Pada sesi OIC berasingan mengenai Palestin, menteri luar Pakistan membangkitkan isu pembunuhan wartawan Al Jazeera Shireen Abu Akleh oleh Israel pada Mei tahun ini.Bilawal mengecam pembunuhan berterusan ke atas orang awam Palestin, pemusnahan rumah dan pencerobohan Masjid Al Aqsa oleh Israel, menurut Kementerian Luar Pakistan. -BERNAMA

(Malala Yousafzai (kiri) dan Menteri Luar Bilawal BhuttoZardari/Twitter/@BBhuttoZardari)


Rusia digantung daripada Euro 2024

PARIS, 21 September- Rusia tidak akan mengambil bahagian dalam undian untuk kelayakan kejohanan bola sepak Euro 2024.Ini disahkan oleh UEFA dan persekutuan bola sepak negara itu.Pasukan kebangsaan dan kelab Rusia telah digantung daripada pertandingan antarabangsa awal tahun ini oleh UEFA berikutan pencerobohan di Ukraine."Semua pasukan Rusia kini digantung ekoran keputusan Jawatankuasa Eksekutif UEFA pada 28 Februari 2022 yang telah disahkan selanjutnya oleh Mahkamah Timbang Tara Sukan (CAS) pada 15 Julai 2022," kata badan induk bola sepak Eropah itu dalam satu kenyataan."Oleh itu, Rusia tidak termasuk dalam undian kelayakan Kejohanan Bola Sepak Eropah UEFA 2022-24."

(Pasukan kebangsaan dan kelab Rusia telah digantung daripada pertandingan antarabangsa awal tahun ini oleh UEFA berikutan pencerobohan di Ukraine/AFP)

Rayuan Rusia terhadap larangan itu ditolak oleh CAS pada Julai."Kesatuan kini menunggu teks penuh keputusan CAS dan akan mengkaji langkah selanjutnya," kata Kesatuan Bola Sepak Rusia.Euro 2024 akan dihoskan oleh Jerman, dengan undian kelayakan ditetapkan pada 9 Oktober di Frankfurt.Rusia yang layak ke pusingan "play-off" juga dilarang mengambil bahagian dalam pusingan akhir Piala Dunia 2022 di Qatar oleh FIFA. -AFP


Pandemik belum berakhir walaupun kes COVID-19 menurun': EMA

(Ketua Pegawai Perubatan EMA, Steffen Thirstrup/AFP)

THE HAGUE, 21 September- Badan pemerhati ubat-ubatan Eropah memberi amaran, walaupun kes harian COVID-19 dan kadar kematian menurun, pandemik "masih berterusan".Sehubungan itu negara-negara di rantau Eropah digesa supaya melancarkan program suntikan vaksin dos penggalak sebelum musim sejuk.Data yang dikumpul sejak beberapa minggu lalu "menunjukkan bahawa terdapat penurunan dalam jumlah keseluruhan kes dan kematian yang disebabkan oleh COVID-19 di Eropah," kata Ketua Ancaman Kesihatan Biologi dan Strategi Vaksin Agensi Ubat-ubatan Eropah (EMA), Marco Cavaleri ."Bagaimanapun apabila musim luruh menghampiri kita perlu bersedia untuk gelombang baharu jangkitan sejajar dengan trend yang ditunjukkan oleh virus itu dalam dua tahun lalu," tambah beliauAhad lepas, Presiden Joe Biden dalam temu bual yang disiarkan oleh CBS berkata wabak itu telah berakhir di Amerika Syarikat."Pandemik telah berakhir. Kami masih mempunyai masalah dengan COVID-19. Kami masih melakukan banyak kerja mengenainya  tetapi wabak itu telah berakhir," kata Biden dalam program berita CBS "60 Minit".EMA yang berpangkalan di Amsterdam bagaimanapun berkata ia masih menganggap pandemik masih berterusan di benua Eropah.

(Seorang pekerja penjagaan kesihatan menyediakan satu dos vaksin Sinovac Biotech China untuk COVID-19/REUTERS)

"Apa yang jelas kepada saya dan apa yang sepatutnya jelas daripada pembentangan Dr Cavaleri ialah kami di Eropah masih menganggap wabak itu sebagai berterusan," kata Ketua Pegawai Perubatan EMA, Steffen Thirstrup."Adalah penting bagi negara anggota menyediakan program vaksinasi terutama dos penggalak untuk mencegah penyakit ini merebak di Eropah," katanya.EMA minggu lepas meluluskan vaksin pertama -- versi penyesuaian Pfizer/BioNTech's Comirnaty untuk menyasarkan subvarian BA.4 dan BA.5, Omicron.Vaksin itu juga menyasarkan "strain asal SARS-CoV-2" dan diluluskan 11 hari selepas badan pemerhati dadah meluluskan vaksin Pfizer dan Moderna bagi subvarian BA.1.-AFP


Inflasi Jepun cecah paras tertinggi sejak 2014

(Jurang semakin meningkat antara dasar bank dan kenaikan kadar di tempat lain menyebabkan yen merosot, mencapai paras rendah berdekad lamanya berbanding dolar/AFP)

TOKYO, 20 September- Inflasi di Jepun mencecah 2.8 peratus pada Ogos, paras tertinggi sejak 2014, susulan harga tenaga yang melambung tinggi.Kali terakhir angka sedemikian dilihat apabila harga ditingkatkan secara buatan oleh kenaikan cukai nilai tambah (VAT. Tidak termasuk tahun apabila kenaikan cukai memberi kesan kepada kadar, inflasi Ogos adalah kadar terpantas dalam hampir 31 tahun.Data Kementerian Dalam Negeri menunjukkan elektrik, gas dan petrol antara penyumbang utama kepada kenaikan harga.Angka untuk Ogos adalah sedikit di atas ramalan konsensus 2.7 peratus oleh pakar, dan hadir selepas kenaikan 2.4 peratus pada Julai.Ia berlaku menjelang mesyuarat Bank Jepun (BoJ) minggu ini, yang menentang aliran semasa bank pusat di tempat lain dan terperangkap dengan dasar monetarinya yang sangat longgar.

(Inflasi di Jepun mencecah 2.8 peratus pada Ogos, paras tertinggi sejak 2014, susulan harga tenaga yang melambung tinggi/AFP)

Bank pusat lain telah memilih untuk menaikkan kadar faedah bagi melawan inflasi yang melambung tinggi, tetapi BoJ melihat kenaikan harga semasa sebagai sementara dan dikaitkan dengan peristiwa luar biasa seperti perang di Ukraine.Jurang semakin meningkat antara dasar bank dan kenaikan kadar di tempat lain menyebabkan yen merosot, mencapai paras rendah berdekad lamanya berbanding dolar.Sasaran jangka panjang BoJ adalah untuk inflasi dua peratus yang mampan, yang dilihatnya sebagai perlu untuk merangsang ekonomi ketiga terbesar dunia itu. -AFP


Kajian baharu anggar bilangan semut ada 20 kuadrilion!

WASHINGTON, 20 September- Terdapat sekurang-kurangnya 20 kuadrilion semut di bumi, menurut satu kajian baharu yang diterbitkan oleh sebuah jurnal saintifik pada Isnin.Menentukan populasi global semut adalah penting untuk mengukur kesan perubahan habitat serangga itu termasuk yang disebabkan oleh perubahan iklim.Umum mungkin memandang rendah jumlah populasi serangga, yang hakikatnya merupakan bahagian penting ekosistem di seluruh dunia.Semut memainkan peranan penting, menyebarkan benih, menjadi perumah organisma dan berfungsi sama ada sebagai pemangsa atau mangsa.Beberapa kajian menganggarkan populasi semut global, tetapi mereka menghasilkan jumlah yang jauh lebih kecil daripada 20 kuadrilion, iaitu 20 juta bilion.Penemuan kajian baharu ini diterbitkan Isnin dalam jurnal Proceedings of the National Academy of Sciences (PNAS).Penyelidik menganalisis 465 kajian yang mengukur bilangan semut secara di lapangan.Beratus-ratus kajian menggunakan dua teknik piawai iaitu memasang perangkap yang menangkap semut yang lalu lalang dalam tempoh masa tertentu, atau menganalisis bilangan semut pada tompokan daun tertentu di atas tanah.

Walaupun tinjauan telah dijalankan di semua benua, beberapa wilayah utama mempunyai sedikit atau tiada data, termasuk Afrika tengah dan Asia.Inilah sebabnya mengapa jumlah sebenar semut di seluruh dunia mungkin jauh lebih tinggi daripada yang dianggarkan, kata kajian itu. "Adalah amat penting untuk kita mengisi jurang yang tinggal ini untuk mencapai gambaran menyeluruh tentang kepelbagaian serangga." menurut laporan kajian berkenaan.Terdapat lebih daripada 15,700 spesies yang dinamakan dan subspesies semut yang ditemui di seluruh planet ini, dan mungkin bilangan yang sama yang masih belum diterangkan.Namun hampir dua pertiga daripadanya hanya terdapat dalam dua jenis ekosistem iaitu hutan tropika dan sabana.Berdasarkan anggaran bilangan semut, jumlah biojisim global mereka dianggap 12 megaton karbon kering, lebih banyak daripada gabungan burung liar dan mamalia, dan 20 peratus daripada manusia.Pada masa hadapan, penyelidik merancang untuk mengkaji faktor persekitaran yang mempengaruhi kepadatan populasi makhluk kecil itu.-AFP


Pesakit Alzheimer mungkin cecah 139 juta menjelang 2050

(WHO mendedahkan bahawa penyakit Alzheimer merupakan punca kematian ketujuh paling biasa di seluruh dunia, dan jumlah pesakit diramal meningkat hampir tiga kali ganda menjelang 2050/AFP)

ANKARA, 20 September- Jumlah pesakit Alzheimer di dunia mungkin mencecah 139 juta menjelang 2050, menurut laporan terbaharu Pertubuhan Kesihatan Sedunia (WHO).

Pada masa ini terdapat lebih 55 juta pesakit Alzheimer di seluruh dunia, dan angka berkenaan dijangka meningkat kepada 78 juta menjelang 2030 dan 139 juta pada 2050, menurut Agensi Anadolu.Pada 21 September, Hari Alzheimer Sedunia disambut bagi meningkatkan kesedaran serta menyokong individu yang terjejas akibat penyakit itu.Setiap tahun, beribu-ribu orang mati di seluruh dunia akibat penyakit berkenaan, sejenis keadaan yang menyebabkan seseorang hilang ingatan atau demensia, dan penurunan fungsi kognitif akibat kematian sel-sel otak dari semasa ke semasa.Lebih daripada 60 peratus pesakit Alzheimer tinggal di negara berpendapatan rendah dan sederhana, dengan 10 juta kes baharu direkodkan setiap tahun.

(Terdapat lebih 55 juta pesakit Alzheimer di seluruh dunia ketika ini/AFP)

WHO mendedahkan bahawa penyakit Alzheimer merupakan punca kematian ketujuh paling biasa di seluruh dunia, dan jumlah pesakit diramal meningkat hampir tiga kali ganda menjelang 2050.Pada masa ini tiada rawatan khusus tersedia untuk menyembuhkan atau memperlahankan demensia.Data penyelidikan mendapati orang ramai boleh mengurangkan risiko demensia dengan kerap bersenam, tidak merokok dan minum minuman beralkohol, mengawal berat badan, makan secara sihat, dan mengekalkan tekanan darah, kolesterol dan paras gula dalam darah. -BERNAMA


Jepun lulus pakej sokongan AS$24.3 bilion

(Secara keseluruhan, sekitar 20,000 produk dijangka meningkat tahun ini, dengan purata kenaikan sebanyak 14 peratus, menurut pusat penyelidikan Jepun Teikoku Databank/AFP)

TOKYO, 20 September- Jepun meluluskan peruntukan bernilai 3.49 trilion yen (AS$24.3 bilion) daripada dana rizab untuk menyokong rakyatnya berdepan isu kenaikan harga makanan dan bahan api untuk tahun fiskal semasa, yang bermula 1 April, lapor Sputnik.Pakej itu merangkumi bantuan pembiayaan berjumlah 50,000 yen (AS$348) kepada keluarga berpendapatan rendah serta subsidi kepada syarikat yang membekalkan tenaga secara borong, lapor penyiar tempatan NHK.Dana rizab untuk tahun fiskal semasa dianggarkan sebanyak lima trilion yen, menurut laporan itu.Kira-kira 8,000 barangan dijangka mengalami peningkatan harga ketika musim luruh, dengan lebih 6,000 daripadanya dilaporkan meningkat pada Oktober. Secara keseluruhan, sekitar 20,000 produk dijangka meningkat tahun ini, dengan purata kenaikan sebanyak 14 peratus, menurut pusat penyelidikan Jepun Teikoku Databank.Pada masa yang sama, yen jatuh ke paras terendah minggu lalu dan didagangkan pada 144.9 berbanding dolar AS buat kali pertama sejak Ogos 1998. Kejatuhan itu akibat perbezaan ketara pendekatan bank pusat Amerika Syarikat (AS) dan Jepun terhadap dasar monetari. Rizab Persekutuan AS terus meningkatkan kadar faedah, manakala Jepun, sebaliknya, mengekalkan kadar negatif.-BERNAMA

Berita berkaitan Inflasi Jepun cecah paras tertinggi sejak 2014

(Jepun luluskan peruntukan untuk menyokong rakyatnya berdepan isu kenaikan harga makanan dan bahan api/AFP)


Adnan Syed dibebaskan sabitan membunuh selepas dua dekad

(Adnan Syed, (baju putih) meninggalkan mahkamah di Baltimore/REUTERS)

BALTIMORE, 20 September- Mahkamah di Maryland pada Isnin mengetepikan sabitan membunuh terhadap Adnan Syed yang didakwa melakukan kesalahan itu pada tahun 2000.Ia selepas pendakwa raya berkata terdapat dua lagi suspek mungkin terbabit dalam pembunuhan bekas teman wanitanya yang tidak pernah didedahkan kepada pihak pembelaan dalam perbicaraan.Kes itu mendapat perhatian apabila podcast "Serial" menimbulkan keraguan mengenai kesalahannya.Syed, 42, sentiasa berkata dia tidak bersalah dan tidak membunuh Hae Min Lee, yang berusia 18 tahun ketika mangsa dicekik dan dikebumikan di taman Baltimore pada 1999.Hakim mahkamah di Baltimore, Melissa Phinn memerintahkan Adnan dibebaskan dari penjara dan dikenakan tahanan rumah dan perbicaraan baharu dijadualkan.Peguam negara Baltimore memfailkan usul untuk mengenepikan sabitan pada Rabu berikutan siasatan selama setahun dijalankan bersama seorang pembela awam yang mewakili Syed, yang mana beberapa masalah ditemui dengan saksi dan bukti daripada perbicaraan.Pendakwa raya memberitahu mahkamah bahawa mereka tidak menegaskan Syed tidak bersalah tetapi mereka tidak lagi mempunyai keyakinan terhadap "integriti sabitan," dan keadilan memerlukan Adnan sekurang-kurangnya diberikan perbicaraan baharu.Mereka berkata Syed harus dibebaskan dari penjara, yang mana dia telah menghabiskan dua dekad ketika pendakwa raya melengkapkan siasatan dan memutuskan sama ada untuk mendapatkan perbicaraan baharu.Pendakwa raya berkata bahawa mereka telah menemui maklumat baharu mengenai dua suspek alternatif, yang tidak mereka namakan.

(Adnan Syed diserbu media dan penyokong selepas keputusan mahkamah mengenepikan sabitan membunuh terhadapnya/REUTERS)

Identiti mereka diketahui oleh pendakwa asal tetapi tidak didedahkan kepada pembelaan seperti yang dikehendaki oleh undang-undang.Pendakwa raya juga memutuskan saksi utama dan detektif yang menyiasat pembunuhan itu tidak boleh dipercayai. Mereka juga menemui maklumat baharu yang menimbulkan keraguan pada data telefon bimbit yang dipercayai oleh pendakwa dalam perbicaraan untuk meletakkan Syed di tempat kejadian.Podcast "Serial" yang diterbitkan oleh stesen radio awam Chicago WBEZ, menarik perhatian negara terhadap kes itu pada 2014.Marilyn Mosby, peguam negara untuk Baltimore, dalam satu kenyataan berkata orang yang bertanggungjawab untuk jenayah kejam ini mesti bertanggungjawab.Young Lee, abang mangsa, memberitahu mahkamah dia terkejut dan keluarganya berasa dikhianati kerana pihak pendakwa telah mengubah haluan selepas berpegang kepada sabitan selama beberapa dekad."Sungguh sukar untuk melalui ini lagi dan lagi dan lagi... ini mimpi ngeri," katanya. - REUTERS


Penaja Piala Dunia Qatar gesa pampasan penindasan pekerja

(Empat daripada 14 rakan korporat FIFA dan penaja Piala Dunia; AB InBev, Adidas, Coca-Cola dan McDonald's telah menyatakan sokongan mereka untuk pampasan kewangan/AFP)

BEIRUT, 20 September- Kumpulan hak asasi manusia menggesa lebih banyak penaja Piala Dunia di Qatar menyatakan sokonganb pemberian pampasan bagi pekerja asing dan keluarga mereka atas dakwaan mengabaikan kebajikan buruh.Empat daripada 14 rakan korporat FIFA dan penaja Piala Dunia; AB InBev, Adidas, Coca-Cola dan McDonald's telah menyatakan sokongan mereka untuk pampasan kewangan, kata Human Rights Watch, Amnesty International dan FairSquare dalam satu kenyataan bersama.10 yang lain tidak menawarkan sokongan secara terbuka atau menjawab permintaan untuk membincangkan "penyalahgunaan berkaitan kejohanan", kata kumpulan hak asasi manusia."Jenama membeli hak untuk menaja Piala Dunia kerana mereka mahu dikaitkan dengan kegembiraan, persaingan yang adil dan pencapaian manusia yang menakjubkan di padang permainan, bukan penipuan pembayaran gaji yang berleluasa dan kematian pekerja berkait dengan penganjuran Piala Dunia," pengarah HRW. inisiatif global, Minky Worden, berkata dalam kenyataan itu."Dengan hanya dua bulan sebelum sepak mula kejohnan dunia itu, penaja harus menggunakan pengaruh besar mereka untuk menekan FIFA dan Qatar untuk menunaikan tanggungjawab hak asasi manusia kepada pekerja ini," katanya.Visa, Hyundai-Kia, Qatar Energy, Qatar Airways, Vivo, Hisense, Mengniu, Crypto, Wanda dan Byju adalah rakan kongsi dan penaja yang belum mengulas mengenai kempen pampasan.Qatar telah menghadapi tuduhan tidak melaporkan kematian dan kecederaan di kalangan pekerja asing dan tidak berusaha untuk mengurangkan layanan buruk termasuk tidak membayar gaji setimpal.Kerajaan Qatar menekankan pembaharuan besar yang telah diperkenalkannya, termasuk gaji minimum, merungkai skim yang memberi majikan kawalan ketat ke atas buruh, dan mengenakan peraturan lebih ketat untuk bekerja pada musim panas.Hassan al-Thawadi, Setiausaha Agung Jawatankuasa Penganjur Piala Dunia Qatar, berkata pada, negara itu komited untuk membayar AS$28 juta kepada pekerja asing yang telah membayar ejen haram di negara asal mereka untuk bekerja di Qatar.Negara Teluk itu telah menangani reformasi buruh terhadap tindakan lain seperti memperkenalkan gaji minimum dan memperbaiki keadaan kerja, tambahnya.

(Antara pekerja asing yang terlibat dalam persiapan stadium sempena Piala Dunia 2022 Qatar/AFP)

Qatar mengiktiraf bahawa Piala Dunia mempunyai "kuasa transformasi" dalam mengubah keadaan buruh, Thawadi memberitahu persidangan hal ehwal global Concordia di New York."Kami sentiasa mempunyai undang-undang dan perundangan yang selaras dengan piawaian antarabangsa tetapi mekanisme penguatkuasaan, pengawasan, tidak mencapai standard yang kami banggakan," kata Thawadi pada persidangan itu."Tetapi kami sedar awal bahawa Piala Dunia akan mencipta momentum itu, akan menjadi platform yang akan mendorong pembaharuan ini," katanya, sambil menambah ia akan "bertahan melangkaui 2022".Tinjauan YouGov yang ditauliahkan Amnesti yang dikeluarkan bulan ini mendapati 73 peratus daripada 17,000 responden sangat menyokong atau cenderung menyokong FIFA memberi pampasan kepada pekerja migran untuk penyalahgunaan hak.-Majoriti peminat Piala Dunia menyokong FIFA memberi pampasan kepada pekerja migran bagi pelanggaran hak asasi manusia semasa persiapan kejohanan Piala Dunia 2022 di Qatar, hasil tinjauan Amnesty International yang dikeluarkan pada Khamis.Qatar telah berulang kali menghadapi kritikan mengenai syarat pekerja asing, tetapi menegaskan ia telah membuat penambahbaikan besar dalam beberapa tahun kebelakangan ini.-AFP

Berita berkaitanPeminat Piala Dunia sokong FIFA beri pampasan kepada pekerja migran


Empat maut, seorang hilang akibat Taufan Nanmadol

(Air deras Sungai Sendai susulan Taufan Nanmadol di Isa, wilayah Kagoshima. Taufan Nanmadol melanda barat daya Jepun/AFP)

TOKYO, 20 September- Empat mangsa dilaporkan maut, manakala seorang lagi masih hilang selepas Taufan Nanmadol melanda Jepun hujung minggu lalu, kata jurucakap kerajaan negara itu, hari ini.Ribut itu melanda bandar barat daya Kagoshima pada malam Ahad, dan menyebabkan hujan lebat merentasi wilayah Kyushu sebelum bergerak di sepanjang pantai barat.Ia turut menyebabkan sekurang-kurangnya 114 lagi penduduk cedera dengan 14 daripadanya parah.Menjelang pagi ini, ribut itu bergerak perlahan menjadi angin puting beliung ekstratropika apabila ia menyeberangi pantai timur laut dan menuju ke laut.Ribut itu bukan sahaja menumbangkan pokok, malah turut memecahkan tingkap dan menyebabkan taburan hujan selama sebulan diperoleh dalam tempoh 24 jam di bahagian wilayah Miyazaki, di mana kedua-dua kematian disahkan.

(Pekerja membersihkan serpihan dan lumpur di tapak tanah runtuh yang disebabkan Taufan Nanmadol di Mimata, wilayah Miyazaki/AFP)

Jurucakap kerajaan, Hirozaku Matsuno, berkata, pihak berkuasa kini masih mengaktifkan operasi mencari seorang mangsa yang hilang.Awal hari ini, kira-kira 140,000 rumah masih terputus bekalan elektrik di seluruh negara, kebanyakannya di Kyushu.Jepun kini berada dalam musim taufan dan berdepan sekitar 20 ribut seperti itu setiap tahun.Menurut saintis, perubahan iklim meningkatkan tahap ribut dan menyebabkan cuaca ekstrem seperti gelombang haba, kemarau dan kekerapan banjir kilat. - AFP

Berita berkaitanTaufan Nanmadol lintasi tengah Jepun


Uganda isytihar wabak Ebola, catat kematian pertama

(Setiausaha Tetap Kementerian Kesihatan Uganda, Diana Atwine/AFP)

KAMPALA, 19 September-  Kementerian Kesihatan Uganda serta Pertubuhan Kesihatan Sedunia (WHO), hari ini mengisytiharkan tercetus wabak Ebola dengan satu kematian disahkan akibat virus itu membabitkan strain Sudan yang agak jarang berlaku.Seorang pemuda berusia 24 tahun menunjukkan gejala penyakit berkenaan sebelum meninggal dunia di daerah Mubende."Kami ingin memaklumkan bahawa tercetus wabak Ebola yang disahkan, semalam," kata Setiausaha Tetap Kementerian Kesihatan Uganda, Diana Atwine, pada sidang media.Beliau berkata, pesakit kes disahkan itu mengalami demam pada suhu tinggi, cirit-birit dan sakit perut serta muntah darah. Pada mulanya, lelaki itu diberikan rawatan untuk penyakit malaria.Pejabat Afrika WHO dalam satu kenyataan pula memaklumkan ketika ini, terdapat lapan kes disyaki sedang menerima rawatan di sebuah fasiliti kesihatan,Menurutnya, ia sedang membantu pihak berkuasa Uganda melakukan siasatan berkaitan, sekali gus menempatkan petugas di kawasan terbabit."Uganda memang tidak asing lagi dengan keupayaan mengawal Ebola secara berkesan. Atas kepakarannya, tindakan pantas diambil bagi mengesan virus itu dan kita boleh menggunakan pengetahuan ini untuk menghentikan penularannya," kata Pengarah Rantau Afrika WHO, Matshidiso Moeti.Sebelum ini, WHO berkata, terdapat tujuh wabak Ebola strain Sudan membabitkan empat di Uganda dan tiga di Sudan.

(Sidang media Setiausaha Tetap Kementerian Kesihatan Uganda, Diana Atwine/AFP)

Katanya, kali terakhir Uganda melaporkan wabak Ebola strain Sudan ialah pada 2012, diikuti penularan strain Zaire pada 2019.WHO berkata, pemberian vaksin Ervebo kepada golongan berisiko tinggi berjaya menunjukkan keberkesanan tinggi dalam mengawal penularan wabak Ebola yang tercetus di Congo, baru-baru ini serta tempat lain, namun imunisasi itu hanya diluluskan untuk memberi perlindungan terhadap strain Zaire.Menurutnya, satu vaksin lain yang dihasilkan oleh Johnson & Johnson berkemungkinan berkesan tetapi masih belum diuji secara khusus terhadap strain Sudan. -REUTERS


11 murid sekolah maut dalam serangan udara tentera Junta Myanmar

(Foto bertarikh 17 September 2022 menunjukkan mangsa serangan udara ke atas bangunan sekolah di perbandaran Depeyin di wilayah Sagaing barat laut Myanmar, sehari selepas serangan ke atas kampung itu oleh helikopter tentera Myanmar / AFP)

YANGON, 20 September- Sekurang-kurangnya 11 murid sekolah maut dalam serangan udara dan melepaskan tembakan ke arah perkampungan Myanmar oleh tentera Junta.Tentera Junta berkata mereka menyasarkan pemberontak yang bersembunyi di kawasan itu.Myanmar berada dalam keadaan huru-hara sejak tentera merampas kuasa dalam rampasan kuasa pada Februari tahun lalu, dengan hampir 2,300 orang awam terbunuh dalam tindakan keras terhadap perbezaan pendapat menurut kumpulan pemantau tempatan.Wilayah Sagaing di barat laut negara itu telah menyaksikan beberapa pertempuran paling sengit, dan seluruh kampung telah dibakar di tengah-tengah pertempuran antara pejuang anti-rampasan kuasa dan tentera.Agensi kanak-kanak PBB UNICEF mengecam insiden tersebut."Pada 16 September, sekurang-kurangnya 11 kanak-kanak maut dalam serangan udara membabi buta di kawasan awam," kata UNICEF dalam satu kenyataan yang dikeluarkan Isnin.Ia berkata sekolah mesti selamat dan tidak pernah menjadi sasaran."Sekurang-kurangnya 15 kanak-kanak dari sekolah yang sama masih hilang," kata UNICEF, sambil menggesa agar mereka dibebaskan segera.Rakaman video yang diperoleh daripada kumpulan masyarakat tempatan menunjukkan sebuah bilik darjah berlumuran darah di lantai, bumbung rosak dan seorang ibu menangis melihat mayat anaknya.Junta mengesahkan mereka telah menghantar tentera dengan helikopter ke kampung itu selepas menerima maklumat bahawa pejuang dari Tentera Kemerdekaan Kachin, kumpulan pemberontak etnik dan dari militia anti-rampasan kuasa tempatan sedang menggerakkan senjata di kawasan itu.Tentera menuduh pejuang pemberontak menggunakan orang awam sebagai perisai manusia, dan merampas lombong serta bahan letupan dari kampung itu.Pengarah Serantau Save the Children Asia Hassan Noor mengucapkan takziah kepada keluarga mangsa dan berkata keselamatan pelajar dan sekolah harus dilindungi."Berapa banyak lagi kejadian seperti ini perlu berlaku sebelum tindakan diambil?" kata Noor yang turut menggesa Majlis Keselamatan PBB dan Persatuan Negara-Negara Asia Tenggara (ASEAN) mengambil tindakan segera.ASEAN telah mengetuai usaha diplomatik yang tidak membuahkan hasil setakat ini untuk menyelesaikan krisis di Myanmar dan pemimpinnya akan bertemu di Phnom Penh pada November untuk membincangkan perkembangan dalam pelan damai.

(Foto bertarikh 17 September 2022 menunjukkan serpihan dan kesan darah di lantai bangunan sekolah yang rosak di perbandaran Depeyin di wilayah Sagaing barat laut Myanmar, sehari selepas serangan ke atas kampung itu oleh helikopter tentera Myanmar / AFP)


Kes cacar monyet di AS meningkat

LOS ANGELES, September - Amerika Syarikat (AS) mencatatkan hampir 24,000 kes cacar monyet setakat Isnin, menurut data terkini Pusat Kawalan dan Pencegahan Penyakit (CDC) AS.Mengikut data CDC, California merekodkan kes paling tinggi setakat ini, dengan 4,656 kes, diikuti New York 3,755 kes dan Florida 2,398, lapor Xinhua.Jangkitan cacar monyet jarang membawa maut, dengan kebanyakan kes dapat diselesaikan dalam masa dua hingga empat minggu. Menurut Pertubuhan Kesihatan Sedunia (WHO), penyakit itu mempunyai kadar kematian sekitar 3 peratus hingga 6 peratus.

Walau bagaimanapun, individu imunokompromi berkemungkinan mengalami kesan teruk jika dijangkiti.Virus sentiasa terdedah menjangkiti manusia dan mengatasi ubat dan vaksin baharu, menurut CDC.Pentadbiran Makanan dan Ubat-ubatan AS memberi amaran bahawa ubat antivirus, yang dikenali Tecovirimat, boleh terdedah juga kepada virus tersebut.Meskipun virus bermutasi pada skala kecil, ia boleh menyebabkan ubat tidak berkesan. - BERNAMA


SECA, antara Korea Selatan dan Ecuador pada Selasa

SEOUL, September - Korea Selatan dan Ecuador memulakan rundingan kali ketujuh pada Selasa, mengenai pembentukan perjanjian perdagangan bebas dua hala, kata kementerian perdagangan di sini.Yonhap melaporkan kedua-dua negara melancarkan rundingan Perjanjian Kerjasama Ekonomi Strategik (SECA) iaitu pakatan perdagangan bebas, pada tahun 2016 dan lima rundingan telah berlaku pada tahun itu.Rundingan kali keenam berlangsung pada bulan Julai selepas tidak diadakan selama enam tahun.

Pusingan terbaharu rundingan akan diteruskan hingga 5 Oktober, dan ia akan berlangsung secara maya, menurut Kementerian Perdagangan, Industri dan Tenaga.Pelbagai isu perdagangan melibatkan barangan perkilangan, perkhidmatan dan perolehan, serta cara untuk bersama-sama bertindak balas terhadap gangguan rantaian bekalan akan dibincangkan, kata kementerian itu. "Kedua-dua negara mempunyai hubungan perdagangan yang saling melengkapi. Kami akan mempercepatkan rundingan kali ini berdasarkan momentum yang baharu," kata seorang pegawai kementerian. - BERNAMA


AS bebas tahanan Taliban

KABUL, 20 September - Seorang tokoh kanan Taliban, Bashir Noorzai dibebaskan selepas beberapa dekad ditahan oleh Amerika Syarikat (AS).Bashir tiba di Afghanistan semalam, selepas Kabul dan Washington bersetuju melaksanakan pertukaran banduan.Kerajaan Taliban membebaskan Mark Frerichs, yang bekerja sebagai jurutera awam dalam projek pembinaan di Afghanistan sebagai pertukaran."Selepas rundingan panjang, warga AS Mark Frerichs diserahkan kepada delegasi Amerika dan delegasi itu menyerahkan (Noorzai) kepada kami di lapangan terbang Kabul," kata Menteri Luar Afghanistan Amir Khan Muttaqi dalam sidang media.

"Kami gembira kerana di Lapangan Terbang Antarabangsa Kabul, di ibu negara Afghanistan, melakarkan suasana gembira, menyaksikan rakan senegara kami selamat pulang ke tanah air."Sementara itu, Frerichs diterbangkan ke Qatar, kata seorang pegawai AS, sambil menambah bahawa dia "kesihatanya dalam keadaan stabil."Kejayaan pertukaran itu dilihat dapat membuka laluan perdamaian antara kedua-dua negara.Media tempatan melaporkan, Bashir antara warga Afghanistan terakhir yang ditahan di kem tahanan Teluk Guantanamo. - AFP